Abel Janszoon Tasman (ganet e 1603 ha marvet d’an 10 a viz Here 1659), a oa ur moraer hag un ergerzher genidik eus an Izelvroioù.\nGanet e oa bet e 1603 e Lutjegast, ur gêriadenn eus proviñs Groningen. Anavezet eo dreist-holl evit div veaj en doa graet e 1642 hag e 1644, e servij ar VOC (Kompagnunezh Izelvroat Indez ar Reter). Eñ eo an Europad kentañ a dizhas inizi Tasmania (anvet en amzer-hont Douar Van Diemen) ha Zeland-Nevez hag an hini kentañ ivez o welout an inizi Fiji, e 1643. Sevel a reas kartennoù eus meur a gorn eus Aostralia.\nE bal a oa anavezout gwelloc’h ar vro anvet da neuze Holland Nevez (hag anvet bremañ Aostralia) a oa bet nevez-dizoloet an aodoù anezhi gant tud eus an Izelvroioù, ha kavout daoust hag ul lodenn e oa an douar-se eus an Terra Australis a vije bet e penn traoñ ar voul-douar. Spi he doa ar gompagnunezh VOC e vije bet kavet gantañ ur c’hevandir nevez he dije gellet ober kenwerzh gantañ.\nEvit e veaj kentañ (e 1642 ha 1643) e lakaas Tasman da ouel eus Jakarta (a oa anvet Batavia en amzer-se), gant daou lestr bihan, an Heemskerck hag ar Zeehaen, treiñ penn da enez Maoris, un enezenn anavezet gant Izelvroiz, hag alese mont war-zu ar reter, war morioù dianav dezho. C’hwitañ a reas douar-bras Aostralia, ha tremen er su dezhañ, met dizoleiñ a reas evel-se un enezenn vras d’ar 24 a viz Du 1642. Anvet e voe an douar-se gantañ Anthoonij van Diemenslandt (Douar Van Diemen, diwar anv unan eus renerien ar VOC). Diwezhatoc’h e voe advadezet Tasmania gant Breizhveuriz, diwar anv Abel Tasman. Goude bezañ ergerzhet an enezenn ez eas pelloc’h c’hoazh war-zu ar reter hag en em gavout a reas e Zeland-Nevez, a voe badezet gantañ Staten Landt, gant ar soñj e oa stag ouzh un enezenn gant an hevelep anv e penn pellañ Suamerika (Isla de los Estados, enez ar Stadoù). Heuliañ a reas an douar-se, a-hed aod ar c’hornaoueg war-zu an norzh. Teurel a reas eor e norzh enez ar Su (en ur bae anvet Golden Bay hiziv) hag eno e voe lazhet pevar eus e vartoloded gant Maoried. Derc’hel a reas da vont pelloc’h war vor hag en em gavout e Strizh-mor Cook met soñjal a reas e oa en em gavet en ur vorlenn. Mont a reas war-zu porzh Batavia goude-se, o soñjal en doa kavet un douar, ar Staten Landt, a oa un tamm eus an Terra Australis. War e hent distro e kavas enezeg Tonga, d’an 21 a viz Genver 1643.\nE-pad e eil beaj, e 1644, e vageas a-hed aod su Ginea Nevez, war-zu ar reter. C’hwitañ a reas Strizh-mor Torres etre Ginea Nevez hag Aostralia, ha kenderc’hel gant e veaj a-hed aod norzh Aostralia. Sevel a reas kartennoù eus an aod-se.\nMervel a reas Tasman e 1659 e Batavia.\nDipitet e voe ar gompagnunezh VOC gant beajoù Tasman : ne oa ket bet kavet gantañ broioù d’ober kenwerzh ganto na hentoù nevez kennebeut. E-pad ouzhpenn ur c’hantved c’hoazh (betek beajoù James Cook), ne voe den ebet eus Europa o vont da Dasmania pe da Zeland-Nevez ha ne voe hini ebet kennebeut oc’h ergerzhet Aostralia da vat.\nAnv Abel Tasman a zo bet roet da veur a lec’h, en o zouez :\nThe Tasman page at Project Gutenberg of Australia\nAbel Tasman (e nederlandeg)\nAdtapet diwar « https://br.wikipedia.org/w/index.php?title=Abel_Tasman&oldid=1735859 »\nKemm diwezhañ d'an 20 Gen 2017 da 22:05\nKemmoù diwezhañ degaset d'ar bajenn-mañ d'an 20 Gen 2017, da 22:05.


Veijo Meri - Wikipedia\nRomantoù, danevelloù, barzhonegoù, arnodadennoù\n31 a viz Kerzu 1928\nViipuri (Vyborg bremañ)\nPriz lennegezh Kuzul an Norzh 1973\nVeijo Meri (31 a viz Kerzu 1928 e Viipuri, bremañ Vyborg e Rusia) a zo ur skrivagner finlandat hag a skriv e finneg. E skol Hämeenlinna e voe skoliataet, goude-se e studias an istor hag e teuas da vezañ skrivagner. Romantoù, danevelloù, barzhonegoù hag arnodadennoù a vez skrivet gantañ. Al lodenn vrasañ eus e oberenn a zo diwar-benn ar brezel hag e ziskianterezh.\nE vuhez e lec'hienn Kevredigezh Lennegezh Finland\nAdtapet diwar « https://br.wikipedia.org/w/index.php?title=Veijo_Meri&oldid=1884685 »\nKemmoù diwezhañ degaset d'ar bajenn-mañ d'an 10 Gwe 2020, da 16:41.


soubenn - Wikeriadur\nUr soubenn legumaj o poazhañ\nSavet diwar soub (pe soup) hag -enn.\nsoubenn /ˈsuː.bɛn/ benel (liester : soubennoù)\nMeuz dourennek, kig pe legumaj poazhet ennañ.\n[...], bez' e veze da greisteiz ha d'an noz, n'eo ket gwelien, met ur soubenn eus ar c'hentañ, [...]. — (Jarl Priel, Va Zammig Buhez, Al Liamm, 1954, p. 50.)\nKerkent ha ma krogas gant e soubenn, e rankas ar medisin Skolan sevel diouzh taol, [...]. — (Jarl Priel, An Teirgwern Pembroke, Al Liamm, 1959, p. 15.)\nSoubenn al lêz. — (Jules Gros, Le trésor du breton parlé Deuxième Partie, 1970, p. 485.)\nSoubenn ar hig fresk. — (Jules Gros, Le trésor du breton parlé Deuxième Partie, 1970, p. 485.)\nSoubenn ar brignen. — (Jules Gros, Le trésor du breton parlé Deuxième Partie, 1970, p. 485.)\nSoubenn ar hrampouez. — (Jules Gros, Le trésor du breton parlé Deuxième Partie, 1970, p. 485.)\nSoubenn ar rouz. — (Jules Gros, Le trésor du breton parlé Deuxième Partie, 1970, p. 485.)\nGwechall e veze greet soubenn ar bloneg. — (Jules Gros, Le trésor du breton parlé Deuxième Partie, 1970, p. 485.)\nAr beorien a ree soubenn an tri dra (an tri zra, an tri zraïg) : dour, holen ha bara (baraïg). — (Jules Gros, Le trésor du breton parlé Deuxième Partie, 1970, p. 485.)\nSoubenn ar yar.\nBanne soubenn :\n— Me a zo deut Itron, da c'houlenn ur banne soubenn 'vit ur vaouez paour a zo chomet klañv-fall 'barzh ma zi. — (Fañch an Uhel, Kontadennoù ar Bobl/3, Al Liamm, 1988, p. 29.)\nKaout a bep seurt soubenn, tañva meur a soubenn : gwelout meur a varr-avel, kaout diaezamant\nAr menajer e-nevez a bep sort soubenn. — (Jules Gros, Le trésor du breton parlé Deuxième Partie, 1970, p. 485.)\ndebriñ ar c'hig a-raok ar soubenn\nlakaat kaol er soubenn\ntrenkañ ar soubenn\nD'ar beure eo goro ar c'havr evit ober soubenn d'an noz\nEvit ober soubenn vat\nE vez ret lezel ar c'haol da poac'hat\nSoubenn an tri dra :\nDour, holen ha bara. — (Jules Gros, Le trésor du breton parlé Troisième Partie, 1974, p. 308.)\nSoubenn an tri zraïg (draïg) :\nDour, holen ha baraïg. — (Jules Gros, Le trésor du breton parlé Troisième Partie, 1974, p. 308.)\nSoubenn al laezh pa vez re sall\nA lavar an dud, zo ur meuz fall. — (Jules Gros, Le trésor du breton parlé Troisième Partie, 1974, p. 308.)\nHag ouzhpenn, perak kavout abeg enno p'emañ ar c'hiz ganeomp da lavarout : « Er podoù kozh e vez graet ar wellañ soubenn » hag [...] ? — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 8.)\nKouezet ar c'haz er soubenn. — (Jules Gros, Le trésor du breton parlé Troisième Partie, 1974, p. 365.)\nMari Vihan a blij din,\nKalz a labour a ra din :\nGoro ar saout,\nKas anezo er-maez,\nOber soubenn gand o laez,\nMond d'ar jardin da-vid kaol\nHag o draillañ war an daol ! — (Jules Gros, Le trésor du breton parlé Troisième Partie, 1974, p. 367.)\nPoazet gand an dour,\nTapet gand an dorn,\nPep hini beill e lod,\nHa kuit a vatez d'ober yod\nMerc'her ar Meur,\nGoude al Ludu,\nSoubenn an ognon\nN'eo ket druz ! — (Jules Gros, Le trésor du breton parlé Troisième Partie, 1974, p. 377.)\nUn, daou, tri,\nDeus war ma lerc'h pa gari,\nKerz gand da vaz en hent,\nMe garje vije'n e leiz,\nUr gont vraw,\nKont ar wreg,\nur bater vraw vrezoneg,\nC'hoaz am-eus ankounac'haet goulenn,\nKig ha kaol d'ober soubenn. — (Jules Gros, Le trésor du breton parlé Troisième Partie, 1974, p. 378.)\ngalleg : soupe (fr) benel\nitalianeg : zuppa (it) benel\nAdtapet diwar « https://br.wiktionary.org/w/index.php?title=soubenn&oldid=318662 »\nKemmoù diwezhañ degaset d'ar bajenn-mañ d'an 22 Gou 2021, da 11:02.


An okarina a zo un benveg-seniñ dre c'hwezh, dezhañ ur stumm viheñvel, tost ouzh hini beg ur goaf pe penn ur waz — alese e anv : en italianeg e talvez « oca » kement ha « gwaz », hag « ocarina » kement ha « gwazig » —, bet krouet gant Giuseppe Donati, war-dro ar bloavezh 1860, diwar batromoù degaset eus mezoamerika.\nOkarina - a-blaen\nFardet e vez an okarina peurvuiañ gant pri-poazh met meur a zanvez all, evel plastik, koad, gwer, ha metaloù, a c'haller implijout ivez. Sevel a ra e hed betek ur pemzek santimetr bennak. Evit el lakaat da seniñ e c'hwezher en ur pigos lec'hiet e kreiz ar benveg. Kleuzet e vez ennañ un niver a doulloù a gemm hervez ar patromoù (etre 4, 5, 8 pe 12 ar peurvuiañ), a ro an tu da gemmañ uhelded ar son.\nPoblek-kenañ eo an ocarina er bed kornogât. Kavet e vez neoazh binvioù kar dezhañ en Amerika, en Afrika hag en Azia. Peadra zo da grediñ e oa bet fardeet ar re goshañ 12 000 bloaz 'zo. Binvioù ar seurt-se o deus bet ur pouez heverk e sevenadurioù Sinaat hag Mezoamerikan. Da heul aloubidigezh Amerika eo bet enporzhiet en Europa, lec'h ma 'z eus bet sellet outañ evel ur c'hoari, betek ma voe azasaet ouzh skeul diatonek ar sonerezh kornôgat gant Giuseppe Donati.\nThe Chuckerbutty Ocarina Quartet - Pevarat okarina breizhveuriat, gand standilhonoù son.\nOcarina Room - Titouroù war an oberiañ hag ar c'hoari, restroù mp3.\nStandilhoù son okarina dieub a wirioù\nAdtapet diwar « https://br.wikipedia.org/w/index.php?title=Okarina&oldid=1766518 »\nDernière modification le 28 Eos 2017, à 13:34\nKemmoù diwezhañ degaset d'ar bajenn-mañ d'an 28 Eos 2017, da 13:34.


Jean-Charles Prince - Wikipedia\nAn Aotrou Jean-Charles Prince a voe kentañ eskob Saint-Hyacinthe (Kebek) Ganet eo bet e Saint-Grégoire de Nicolet d'an 13 a viz C'hwevrer 1804. Aet eo da Anaon d'ar 5 a viz mae 1860 e Saint-Hyacinthe. Mab da Jean Prince, labourer douar, ha Rosalie Bourg e oa.\nStudiet en deus e skolaj Nicolet. E 1823 e kelennas al lizhiri eno. E 1824 e voe kaset da da gloerdi Saint-Hyacinthe evit kelenn ar brederouriezh. Ur wech beleget en 1826 e voe galvet da Vontréal gant an Aotrou 'n Eskob Lartigue evit bezañ rener Kloerdi Sant-Jakez. Rener e voe eno betek 1831 ma voe kaset da rener Kloerdi Saint-Hyacinthe.\nChom a reas eno betek an 20 a viz Gouere 1840 ma voe galvet da Vontréal gant an Aotrou 'n Eskob Ignace Bourget evit krouiñ ur gelaouenn relijiel. Anvet e voe chaloni chabistr Montréal e 1841. Krouet e voe Mélanges religieux memes bloavezh.\nKarget e voe eus ar c'humuniezhioù relijiel. Sikour a reas meur a hini d'en em staliañ e Montréal.\nD'ar 5a viz Gouere 1844 e voe anvet gant ar Pab Gregor XVI eskob in partibus Martyropolis ha kenseskob Montréal. E 1851 ez eas da Roma war c'houlenn gant eskibien Kebeg evit kas dekredoù sened kentañ Kebeg. Eno oa pa voe anvet gant ar Pab Pi IX kentañ eskob eskopti nevez krouet Saint-Hyacinthe d'an 8 a vie Mezheven 1852.\nStart e voe an traoù er penn kentañ met klask a reas diorren an deskadurezh (Skolaj Sainte-Marei-de-Monnoir, Skol lizhiri Sherbrooke...).\nKlask a reas lakaat kumuniezhioù relijiel da zont di, evel Urzh ar Brezegerien pe Leanezed Kinnigadur Mari peurgetket. Ma teuas Merc'hed Mari Rivier d'en em staliañ e 1858 ne zeuas an dominikaned nemet e 1873 pa oa an Aotrou Joseph Laroque eskob.\nPrederiet e voe gant ar sikour da reiñ d'ar re gozh ha d'ar re glañv ha sikour a reas Leanezed ar Garantez (Soeurs dela Charité) a oa staliet e Saint-Hyacinthe abaoe 1840 hag o doa krouet un ospital (Hôtel-Dieu).\nAwenet gant Aurélie Caouette e krouas d'an 28 a viz Meurzh 1858 ur genvreuriezh gouestlet da azeuliñ ar Gwad Prizius-meurbet.\nLec'hienn eskopti Saint-Hyacinthe (www.diocese-st-hyacinthe.qc) testenn tennet eus "150 ans de vie écclésiale " dindan renerezh an Ao n' Eskob Jean-Marc Robillard\nAdtapet diwar « https://br.wikipedia.org/w/index.php?title=Jean-Charles_Prince&oldid=1852064 »


Troioù-kamm Alanig al Louarn/3 - Wikimammenn\nTroioù-kamm Alanig al Louarn/3\n◄ Tro Lom an Arz Alanig dirak ar roue ►\n« O ! » eme Alanig, « ne garan tamm ebet beaji dre an noz. Ne oar ket unan petra c’hoarvez. Hag ar mignon a denn e dog pa dremen e-biou d’eoc’h da greisteiz a c’hellfe ober d’eoc’h ho stal ma tegouez d’eoc’h tremen e-biou d’ezañ pa vez sonet hanter-noz ».\n« Mat ! » eme Lip-e-Bao, « chomomp amañ eta da c’hortoz warc’hoaz, ha lavarit d’in petra a vezo da goan ».\nAlanig a lavaras, a vouez izel ha flourik :\n« O va niz, ne raimp ket cher vat, evel e palez ar roue. Va fredou a vez atao dister, ha ne zebran nemet meuziou treut. Ma hoc’h eus c’hoant, evelato, e servijin d’eoc’h mel fresk, ar mel gwella a gaver er vro ».\n« Ne garan ket ar mel, e feson ebet. Ma n’eus netra all ebet en ti, e karfen gwelloc’h kaout d’am c’hoan eul logodenn bennak. Mirit ar mel evit ar re all ».\n« Ha plijout a ra d’eoc’h kement-se al logod ? » a c’houlennas Alanig. « Logod e-leiz a servijin d’eoc’h. Ar miliner, va mignon, en deus en e vilin ouspenn eur c’harrad logod. Bemnoz e vez drailhet seier nevez d’ezañ. Sac’hadou bleud a ya en o c’hof. Kemeret o deus an hardisegez da zont zoken en e di d’ober abadennou dañs, pa vez leun o c’hof. Pellik ’zo ne c’hell mui kousket e-pad an noz gant ar cholori a vez e kement korn eus an ti, eus ar c’hao d’ar c’hrignol ».\n« O », eme Lip-e-Bao, « deomp di buan ’ta. D’in-me e plij kenañ-kenañ ar c’hig logod. Nag eur c’had nag eur glujar ne dalvez eul logodenn ».\n« Deomp ’ta neuze », a lavaras Alanig. En taol-mañ e viot servijet gwelloc’h eget roue an Turki. Deomp dioustu. Arabat koll amzer ».\nSetu-int o-daou d’ar vilin.\nDegouezet e oant. Alanig en doa graet eun toullig er voger, rak dre ar vilin e oa aes-tre mont da glud ar yer. Hag en deiz a-raok, en doa plantet tro e gouzoug kilhog ar miliner, ar gwella kaner er barrez.\nMab ar miliner a oa aet klañv p’en doe gouezet e oa maro e gilhog. Beradou gwad ha plu a gavas war al leur-di. Klask a reas tro an ti dre belec’h en doa gallet al louarn dont en diabarz, hag e kavas an toullig, hanter guzet en eur c’horn. Ne oa ket bet pell o stenna eul las ennañ, ha gwaz a se evit al louarn a zeuio da astenn e fri.\nAlanig a santas c’houez al las stennet. Lavarout a reas eta da Lip-e-Bao :\n« Va mignon, it dre an toull-se e-barz ar vilin. Me a chomo amañ er-maez da ziwall, e-pad an noz, e-pad ma viot o chaseal al logod. Ne vezo ket diaes d’eoc’h paka eur bern anezo. Selaouit !… Ne glevit ket anezo oc’h ober cholori ! Pa ho pezo graet eur c’horfad, c’houi a lavaro d’in. Arabat eo d’imp en em goll henoz. Warc’hoaz d’ar beure ez aimp a-gevret da balez ar roue, rak berroc’h e vez kavet an hent pa vezer daou-ha-daou o veaji.\n« A ta, Lip-e-Bao ! Ha blaz mat a zo gant ar c’hig logod ? Lart a-walc’h int ha tener eo o c’hig ! Met petra ’glevan ? Perak e rit kement a reuz ? Marteze n’eo ket aozet ar pred gant a-walc’h a aked evit ho kenou milzik ? Petra vank d’eoc’h ? Holen ? pebr ? sezo ? Lavarit d’in ’ta, ma ’z in da zihuni ar miliner, da lavarout d’ezañ degas d’eoc’h ar pez hoc’h eus ezomm evit ma plijo ar pred-mañ d’ho teod ha d’ho staon. ’M eus aon avat, ne selaouit ket ac’hanoun. Ho kalon a oa digor, met bremañ ho kenou eo an hini a zo digor-bras. Chomit eta da ober miaou keit ha ma karot. Bremaik e teuio ar mestr da rei d’eoc’h fest ar vaz, evel ma roas an aotrou Rustevel d’ar paour kaez Lom. Alo ! kenavo, genaoueg ! Ma tegouez d’eoc’h en em denna beo ac’halen, e teuio soñj d’eoc’h meur a wech moarvat eus Alanig al Louarn ».\n« Poent eo d’in mont ac’han, pe emañ graet ganin ».\nFuloret-naet e oa.\nKregi a reas ouz ar gorden gant e zent hag e trailhas anezi. Ar gorden a dorras. Lip-e-Bao a lammas er-maez dre an toull treitour. Poent oa d’ezañ. Eur munud diwezatoc’h, hag e vije bet dic’houzouget gant eun taol falz. Kemerout a reas hent Kemper-Kaourintin hep gouzout dare d’ezañ, rak diaes a-walc’h e oa d’ezañ gwelout e hent gant eul lagad dallet hag unan all hanter grevet.\nPegeit amzer e lakas da vont da lez ar roue, n’em eus ket a soñj ken. Lennet em eus e veaj el levriou, met pell ’zo abaoe. Gouzout a ran avat e lakaas kalz amzer, rak paogamm oa, evel ma c’hellit kredi.\nDre ma kerze avat e save keuz d’ezañ hag e rae e vrasa « mea culpa ». Peseurt dismegañs evitañ !\nPa welas Lip-e-Bao dirazañ en eur stad ken truezus ha stad ar paour kaez Lom, Nobl ar roue a oa bet darbet d’ezañ mont diot gant ar gounnar. Yudal a reas war e dron, ma krene al loened o klevout anezañ.\n« A ! » emezañ, « eur vez hag eur pec’hed eo lezel Alanig beo peder eur war-nugent c’hoaz. E gastell a vo diskaret, hag heñ a vo krouget gant e wreg hag e vugale war beg Menez Mikael, evit ma vezo eur skouer vat d’an holl laeron a zo er vro. A ! pelec’h emañ an archerien ha jeneraled va armeou ? Sell ! me, va-unan, me a c’hourc’hemenno war ar soudarded, hag a-barz pell amañ, e vezo gwelet al loen fall o c’hoarzin glas ha tenna hir e deod ».\nHogen, Flaer, ar broc’h, ha niz da Alanig, en doa selaouet piz komzou kounnaret ar roue. Sevel a reas :\n« Roue galloudek », emezañ, « en ho palez ez eus kalz aotrounez hag a vag kasoni ouz Alanig, ha ma vefe lakaet d’ar maro, o dije moarvat levenez vras en o c’halon. Met me a lavar : an dra-se n’eo ket mat. Pe eo kablus va eontr pe n’eo ket, diaes a-walc’h eo d’imp gouzout. Heñ a zo o veva du-se ha ni a zo o veva amañ. An holl droiou-kamm a vez taolet bremañ war gein Alanig. Nemet eun dra a zo dleet : a-raok laza unan bennak, pe dre an tan, pe dre an dour, pe dre ar groug, dleet eo barn anezañ a-raok. Hag, evit ma vo barnet dirak ho lez-varn, galvit anezañ evit an trede gwech. Ma ne zeu ket en taol-mañ, neuze en devo dellezet ar moug hag ar groug.\n« Piou a gredo mont da lavarout da Alanig dont d’am lez-varn ? Piou en deus eul lagad re ? Piou n’en deus ket aon da zont en-dro paogamm ? Lavarit ’ta ! »\n« Me ! » a lavaras Flaer. « Lezit ac’hanoun da vont da Gastell al Laer, hag ez in di dioustu, kousto pe gousto. Kredi a ran e sento va eontr ouz e niz ».\n« It ’ta neuze », a lavaras Nobl, « nemet diwallit ma karit. Morse ne vez diwallet re diouz an dreitourien ».\nHa Flaer en em lakaas en hent war-du Kastell-al-Laer.\nPa zegouezas Flaer er C’hastell, edo Alanig o kemer ar c’hafe gant e wreg hag e vugale.\n« Salud d’eoc’h, va eontr ! Hervez ma welan eo yac’h an holl dud en ti ».\n« Dre c’hras Doue, va niz ! Hag heta a ran d’eoc’h ivez yec’hed ha prosperite. Met petra ho tegas ? »\n« Deut oun, va eontr, da lavarout d’eoc’h dont da Iez-varn ar roue da zislavarout an enebourien a damall d’eoc’h kement a dorfedou. Diou wech oc’h bet galvet da zont, ha n’oc’h ket deut. Gwelloc’h e vefe d’eoc’h dont en taol-mañ ganin. Dalea a goustfe ker. Rak ma ne zegouezomp ket er palez, warc’hoaz, a-raok ar c’huz-heol, e viot kondaonet d’ar maro hep barnedigez ebet, hag ho tiegez a vezo kaset d’ar galeou. Fur e vefe d’eoc’h dont ganin. N’eus forz petra a c’hoarvezo, c’houi hoc’h eus en ho sac’h a-walc’h a droiou fin evit en em denna, hag hoc’h enebourien, eur wech c’hoaz, en em gavo genaouek ».\n« Va gwreg, soursiit mat ouz ar vugale e-keit ha ma vezin oc’h ober va zrôad e Kemper, dreist-holl ouz Yannig, klañvidik eun abadenn ’zo. Daoulagad ken brao a c’hoarz en e dal ! Hag e ziou renkennad dent a zo ken gwenn ha stummet ken kaer ! Patrom e dad eo penn-da-benn ! »\nAlanig a bokas neuze d’e wreg ha d’e vugaligou. Kemer a reas e vaz houarnet evit en em zifenn ouz al laeron hag ouz al lakepoded, ha setu-int o-daou war hent kêrbenn Bro-Gerne.\nA-boan m’o doa graet eun hanter leo, ma lavaras Alanig da Flaer :\n« Va mignon, va niz, ret eo d’in anzav d’eoc’h : ar spont en em sil em c’halon dre ma tostaan ouz Kemper-Kaourintin, kemend-all a bec’hedou am eus graet. Gwelout a ran fraez dirak va daoulagad va zorfedou spontus. Va c’houstiañs a ra d’in rebechou. Klevout a ran anezi o hopal :\n— Toueller !\n— Laer !\n— Gaouier !\n— Trubard !\n— Muntrer !\n« Spontet oun ken n’oun ket evit bale mui. Selaouit ac’hanoun ma tisplegin d’eoc’h va buhez tremenet penn-da-benn. Skañvoc’h e vo d’in goude se. Ar pec’hedou eo a bouez ar pounnera war diouskoaz eun den reuzeudik. Na zistroit ket ho penn ha na stankit ket ho tiouskouarn, met selaouit ac’hanoun gant kalz a druez hag a dristidigez ».\n« Dibunit ho pec’hedou », eme Flaer, « selaou a ran ac’hanoc’h, daoust d’am displijadur ha dar c’hlac’har am eus o welout kalon va breudeur saotret gant kement a loustoni ».\nAlanig a grogas e latin.\n« Lavarit e brezoneg, mar plij ganeoc’h », a lavaras Flaer d’ezañ. « N’oun ket gwall zesket war al latin, ha ret-mat eo d’in kompren ho komzou evit ma roin d’eoc’h an absolvenn da c’houde ».\n« Petra lavarin d’eoc’h da genta ? » eme Alanig. « Evit kemend-all a droiou-kamm em eus d’ober va « mea culpa » ! N’anzavin nemet va zorfedou brasa, rak va fec’hedouigou a zo o niver ken bras hag hini ar stered en oabl.\n« Lom, an arz, a zo bet paket e benn e faout eur pengos dero, e porz an aotrou Rustevel. Dre va brasa faot eo. Gevier am boa lavaret d’ezañ ha ne oa ket eno a-walc’h a vel d’eur gelienenn da lipat. E-lec’h fest ar mel, en deus paket fest c’houero ar vaz ! Hanter lazet eo bet, hag hervez am eus klevet, emañ c’hoaz e benn en eur stad vantrus, diskroc’henet, koeñvet ; ha gwall c’hlac’haret e oan p’em boa gouezet en doa gallet en em denna.\n« Touellet em eus ivez Lip-e-Bao. Kaset em boa anezañ da logota e milin ar Yeun-Elez, hag ar paour kaez loenig a lammas er stign. Perak en deus miaouet kement ivez ? Gant an trouz a rae e tihunas ar miliner. A ! emezañ, Alanig al laer a zo paket. Ha dao ! ha dao ! Taoliou bizier, taoliou botou war gorf ar c’haz reuzeudik ! En em denna a reas gant eul lagad krevet hag eur c’har dorret. Ken buan all, siouaz, e vije chomet war an dachenn, maro-mik !\n« Kokoriko en deus ivez meur a abeg da glemm. Bugaligou a zo bet laeret diwarnañ, lazet, dibluet, rostet ha debret gant an torfedour a welit hag a selaouit. Ha n’eo ket eur wech, na diou wech ! … Ne oan ket evit mirout ! O c’hig a oa ken mat !\n« Dreist va natur-den e oa.\n« Ouspenn eun drôad kasaus am eus c’hoariet d’ar paour Job, ar bleiz. Atao em eus lavaret « eontr » d’ezañ (ha n’eo ket kar d’in zoken) evit ober goap outañ, e kement feson. Betek ac’han da warc’hoaz am eus da lavarout diwar e benn.\n« Dek vloaz ’zo bennak, e oa deut d’am c’haout d’am c’hastell.\n« C’houi a anavez tud ar vro, emezañ, ha gwelet mat oc’h gant an holl. Ha plijout a rafe d’eoc’h, va niz, komz diwar va fouez da aotrou person ar barrez, ha lavarout d’ezañ e karfen mont d’e servija, da vevel, da jardiner, pe da gloc’her.\n« Ha gouzout a rit seni ar c’hleier ? » emezoun.\n« O, feiz, eme ar bleiz, kredi a ra d’in n’eo ket gwall ziaes deski ar vicher-se. N’eus nemet sacha hardi war ar gorden ».\n« A gred d’eoc’h ? Ar vicher a gloc’her a vez desket evel an holl vicheriou all. Bralla n’eo ket sorserez, met bralla anezañ ingal a zo eun afer all. Sell ! Ma hoc’h eus c’hoant da veza degemeret sur, e vefe mat d’eoc’h gouzout an « a » hag an « o » eus ar vicher ».\n« Met penaos ? »\n« Penaos ? Setu. Tostik amañ ez eus eur chapelig, gant eur c’hloc’hig en he zour. An nor a vez prennet atao, met Alanig al Louarn en deus eun alc’houez hag a zibrenn anezi. Deomp di. C’houi a sacho war ar gorden, ha me, peogwir oun bet oc’h ober ar vicher-se gwechall, me a lavaro d’eoc’h pe fall pe vat e teuio ganeoc’h ».\nHa Job a zeuas ganin d’ar chapel.\nSacha a reas war ar gorden, hag e lakaas ar c’hloc’h e brall bras.\n« Dont a ra mat ganin, va niz ? »\n« Ya, ya, va eontr, dont a ra ganeoc’h, eus ar brava zoken. Sonet hoc’h eus evit ar goueliou kaer hag evit an euredou. Sonit bremañ evit an tangwall ».\nHa Job da lakaat ar c’hloc’h da dintal.\n« Ha dont a ra brao ganin, va niz ? »\n« War wellaat emaoc’h bep taol. Ac’han, avat, n’oun ket evit lavarout pe fall pe vat e teu ganeoc’h. Mont a ran war c’horre an dosenn. Ha ma welan tud o tont a-bell gant sailhou evit laza an tan, neuze e tiskennin dioustu da lavarout d’eoc’h ehana, rak brao-tre e vo deuet ganeoc’h ».\n« It ’ta, va niz, ha grit sin d’in, ma roan d’an dud da gredi ez eus eun tangwall en eur gêr tro-war-dro ».\nMont a ris. Ar c’hloc’h a rae goustad : « ding, ding, ding ». Paotred ha merc’hed a zerede d’ar chapel evit gouzout pelec’h e oa kroget an tan, peogwir ne welent mogedenn o sevel eus kostez ebet.\nEhana a reas ar bole da skei war boulienn ar c’hloc’h, pa gouezas an taoliou bizier ken stank hag ar grizilh war boulienn ar paour kaez Job. Klevout a raen anezañ o yudal, hag o hopal a-bouez-penn, ken e oa eun druez klevout anezañ.\nToui a reas en dije krouget ac’hanoun. Met, pa zeuas eun nebeut sizunveziou goude d’am c’havout, a-raok m’en doa saludet ac’hanoun, e lavaris d’ezañ :\n« Penaos, Job paour, n’oc’h ket bet lazet ganto ? »\n« Ya, grit goap c’hoaz ’ta, da welout. Brrr… »\n« Arabat d’eoc’h kounnari, aotrou Job. Me a zo chomet ivez ugent devez war va gwele, bronduet va c’horf, penn-ha-troad. Eeun hag eeun, pa edon o vont da hopal d’eoc’h diwall ha tec’hout, e oa bet distaolet d’in war va fenn eur pez mell taol baz-dotu, ma ris daou pe dri lamm choug-ha-penn en eur ruilha en traoñ eus ar menez. Kavout a rae d’in e oa graet ganin. Hanter semplet e oan ha ne welen ket sklaer mui. Dre eurvad e oan kouezet dirak eun toull louarn, bet d’in gwechall, pa oan paour-raz. En em stleja a ris ennañ evit lezel ar barrad reuz da dremen ».\n« Chañs hoc’h eus bet o kavout an toull-se ».\n« C’houi ’lavar chañs c’hoaz ? Re am eus gouzañvet abaoe. Gwelloc’h e karfen beza lazet war an taol eget tañva eur seurt predad all. Ne c’hellan mui bale abaoe gant va fistigou ».\n« O ! N’hoc’h eus ket gouzañvet kement ha me. Bazadou am eus bet forz pegement, ken na oan ket evit hopal d’eoc’h kennebeut, ha ne zeuin ket, moarvat, da veza yac’h ken. Pa soñjan oun bet stlapet, hanter varo, — hag int a grede d’ezo e oan maro-mat, — en eur foz leun a zour-mergl. Evet em eus, en desped d’in, eus an dour brein-se, ma vo kontammet poull va c’halon betek fin va buhez. Remm am eus abaoe. Ar paz a grign ac’hanoun. Hag, e-kreiz-holl, e kouezan war an douar, evel skoet gant eun taol-heol. Ya, Alanig, an deiz-se a zo bet eun deiz milliget evidomp hon-daou ».\nSetu aze ar sotoniou a lavare din Job ar genaoueg.\nDesket em boa d’ezañ laerez pesked diwar pesketaerien Douarnenez, pa zeuent gant o c’hirri da varc’had Kemper-Kaourintin. Ma nen deus ket desket mat ar vicher, ha ma oa bet darbet d’ezañ beza flastret d’e dro genta, n’eo ket me a zo da veza tamallet.\nEur wech all e oamp aet da Vrieg. Degouezet eno, Job a lavaras d’in :\n« Alanig, me ’m eus naon ».\nJob en doa naon atao.\nPelec’h mont da glask eun dra bennak da chaokat ? Gwelet fall e oan e Brieg, war zigarez eur yarig pe ziou laeret en ti-mañ hag en ti-hont. A-benn ar fin e teuas soñj d’in eus ar c’higer a zistagas chas war va lerc’h, eun abardaevez hañv, pa dremenen dre ar gêr.\n« Eun taol kaer », emeve, « da c’hoari da Job ha d’ar c’higer war eun dro ».\nAr c’higer en doa eur stal, pellik diouz e di, evit laza al loened. Mont a rejomp di. An deiz-se e oa bet lazet eun oanig tener, hag ar c’hig oan a blij kenañ d’ar bleizi. Ar pep diaesa e oa mont er stal. Gwelout a raemp ar c’hig en diabarz, hag ar chouez vat a zeue da hilliga hor fronellou. Met war an nor ha war ar prenestrou e oa barrinier ken teo ha va divesker. Nec’het edomp hon-daou.\n« O », eme Job, « ne din ket ac’han hep kaout eun tañva eus an oan ».\nHa setu-heñ ha turia dindan an nor. Krignat a reas eun tamm planken gant e zent hag e ivinou. Ha, goude eur c’hard-eur labour, en doa graet eun toullig, bras a-walc’h evit korf eul louarn, met kalz re vihan evit korf eur bleiz. Pa ne c’helle ket brasaat an toull, Job en em fourras e-barz, hag en eur ober a-walc’h a ziskrab, e teuas a-benn da dremen en tu all.\nAr bleiz a lammas kerkent war an oan, ha da zebri, hardi ! Kredi a raen e vije aet al loenig en e bez en e gof.\n« A ’ta ! Job, mat eo ar c’hig, ’m eus aon ? »\n« Ya ! » eme ar»bleiz.\nN’en doa ket amzer da respont ac’hanoun. Biskoaz ne welis em buhez dent ha javedou o labourat gant kement a imor.\n« Job, naon hoc’h eus c’hoaz ? »\n« Sec’hed am eus bremañ », a lavaras Job.\n« Mat ! » emeve, « mont a ran d’an ti da gerc’hat d’eoc’h eur bannac’hig lipouserez ».\n« Alanig, gortozit ac’hanoun, ma ’z in ganeoc’h ».\n« Buan, neuze ».\nJob a glaskas dont en-dro, dre an hevelep toull.\n« Penaos », emezañ, « an toull a zo bihanaet ? »\n« Ya, ya, bihanaet eo. Me a zo o vont da lavarout d’ar c’higer dont da vrasaat anezañ gant e gontell vras ».\n« Alanig ! O, Alanig ! »\nLezel a ris ar bleiz da yudal.\nAr c’higer a oa o tebri e goan pa zegouezisi en e di hep beza gwelet gantañ. Eur mell pladad kig rost a oa war an daol. Edo o vont da blanta ennañ e fourchetez hag e gontell, pa ris eul lamm, hag hep goulenn aotre digant den, e kemeris ar rost hag hent ar maez d’ar c’haloup, holl dud an ti war va lerc’h.\n« Ar rost ! Ar rost a zo aet gantañ ! »\n« Boulc’hurun ! Biskoaz kemend-all ! »\n« Fañch, it buan da zistaga ar chas, ma vo paket ha diskroc’henet al loen ». « Al loen brein ! N’em eus ket bet eun tañva. »\n« Va fuzuilh, ma vo lazet. Buan, buan ! »\nC’hoarzin a ris. En eur dremen e-biou d’ar stal, e lavaris d’ar bleiz :\n« Sell ! Job, debrit c’hoaz ; an tamm-mañ a zo evidoc’h. »\nHa dao ! ar pladad rost en diabarz, etre ar barrinier houarn.\n« A ! » eme ar c’higer, « ne zebro ket va c’hig rost ? Stlapet en deus anezañ er stal. An amprevan ! »\nMe a oa lammet el liorz, ha poan gollet e vije bet redek war va lerc’h. Setu ar c’higer a furchas en e c’hodell evit klask an alc’houez da zigeri ar barrinier houarn ha da vont er stal.\n« O ! » emezañ, « eur bleiz a zo e-barz. Diwallit, gant aon na daio kuit ! »\nJob a lammas a~gleiz, a-zehou, a-raok hag a-dreñv. Ne oa toull ebet bras a-walc’h evit e gof reut.\nHa dao ! war e gein, war e benn a-raok ha war e benn a-dreñv, war e choug, war e fri, war e c’henou hag a-dreuz e zivesker. An taoliou a goueze warnañ ken stank hag an avalou war an douar pa vez strilhet ar wezenn. Goude dek munud eus an abadenn-dañs-se, Job ne yudas mui. En em leda a reas war al leurenn, goude m’en doa dislonket kement begad eus ar c’hig tener en doa debret.\nKerzout a rejont o-daou, dre an hentou doun, war-du palez ar roue. Gwelout a rejont war an tu dehou eur maner kaer. An aotrou a save toradou polezi, ha bemdez e vezent lezet da vont er-maez eus ar maner da ober eun tammig diskrab er parkeier tro-war-dro. Al louarn en doa graet, mil bell a oa, anaoudegez ganto.\n« Ar gwella eo d’imp », eme Alanig da Flaer, « eo trouc’ha dre ar parkeier-mañ, ha heulia moger ar maner. Kalz tostoc’h eo an hent ».\nFlaer a sentas outañ. Kavout a rejont polezi er park, kerkent ha m’o doa lammet en tu all d’ar c’hleuz. Alanig a oa laouen ha beo mab e lagad. A-dreñv ar yer e welas eur c’hilhog yaouank ha maget-mat o kana seder. Ober a reas eul lamm warnañ, ha plu a nijas tro-war-dro.\n« N’hoc’h eus ket mez ? » eme Flaer, droug ennañ. « A-boan m’em eus roet d’eoc’h an absolvenn, setu oc’h kouezet adarre er pec’hed ! Ha kouezet er pec’hed war zigarez eur c’hilhog yaouank. N’eo ket ar binijenn-se am boa roet d’eoc’h. Kredi a rae din e oa deuet keuz d’eoc’h, padal ! »\n« Va niz, laerez eur c’hilhog n’eo ket eur pec’hed bras, pe, ma ’z eo pec’hed, pedit evit ma vezo pardonet d’in ».\nFlaer a hirvoudas gant tristidigez.\nKenderc’hel a rejont gant o hent. Bep dek metrad, Alanig a zistroe e benn da sellout ouz tu ar yer. Ne oa ket evit mirout, kaer en doa ober. Evit ober d’ezañ chom hep sellout outo, e vije bet ret trouc’ha e benn dioutañ.\n« Va eontr », eme Flaer d’ezañ, « n’hoc’h eus ket mez ? Distroit ho penn en ano Doue, ha grit pinijenn evit ho torfedou tremenet e-lec’h sellout ouz ar yer-se, gant aon e teuio an diaoul da lakaat ac’hanoc’h da veza, eur wech c’hoaz, laer ha muntrer war an hevelep tro ».\n« Va niz, peoc’h d’in eur pennadig. Evit kaout brasoc’h keuz eo e sellan ouz ar yer-mañ. O welout anezo aze, er park, o tiskrapat hag o klask boued gant o begig lemm, hag o veva eur vuhez eürus, dianken, sioul, e soñjan er yer hag er c’hilheien a zo bet lazet ganin. Laboused dizroug e oant, heñvel ouz ar re-mañ, ken dous, plu ken flour warno ha ken tener o c’hig. O va niz, pa soñjan e traou ken c’houero, e teu an dour em daoulagad. Torfedou bras am eus graet. Ober a ran va brasa « mea culpa ». N’oun nemet eun amprevan. »\nEur pennadig goude, e tarzas dirazo touriou iliz-veur Sant Kaourintin ha palez ar roue Nobl. Neuze, Alanig a grogas ar grenijenn ennañ.\nAdtapet diwar « https://br.wikisource.org/w/index.php?title=Troioù-kamm_Alanig_al_Louarn/3&oldid=28116 »


Llangatwg - Wikipedia\nLlangatwg (Llangattock e saozneg) zo ur gêriadenn hag ur gumuniezh eus Kembre, e kreisteiz Powys. Emañ war lez ar stêr Wysg, a-dal da gêr Crucywel hag a zo war ar ribl all. Tremen a ra Kanol Aberhonddu nepell.\nOuzhpenn kêriadenn Llangatwg, emañ ivez er gumuniezh kêriadennoù Dardy ha Ffawyddog.\nGwarezva Natur Broadel Craig y Cilau zo er gumuniezh ivez.\nE 2011 e oa 999 a dud o chom e Llangatwg ha 93 anezho a oa kembraegerien (9,4%).\nAdtapet diwar « https://br.wikipedia.org/w/index.php?title=Llangatwg&oldid=1978173 »


Plakenn da enoriñ Hans Fallada e Blankenburger Str. 19, Pankow, Berlin\n21 a viz Gouhere 1893\n5 a viz C'hwevrer 1947\nPankow (Berlin) Alamagn\nHans Fallada (anv gwir Rudolf Ditzen, 21 a viz Gouere 1893 e Greifswald – 5 a viz C'hwevrer 1947 e Berlin) a oa ur skrivagner alaman. Dibab a reas an anv pluenn Hans Fallada diwar div gontadenn gant ar vreudeur Grimm : "Hans im Glück" ha "Die Gänsemagd", ma kontont istor ur marc'h anvet Fallada. Unan eus ar skrivagnerien alaman brudetañ en XXvet kantved eo. En e romantoù e kont buhez tud vunut.\nHans Fallada a voe ganet d'an 21 a viz Gouere 1893 e Greifswald, en ur familh en hec'h aez. A-hed e yaouankiz e voe start an darempredoù gant e dad, dre ma felle dezhañ e teufe e vab da vezañ barner. Meur a wech e tilojas ar familh : da Verlin e 1899 ha da Leipzig e 1909.\nE 1911 e studias e Fürstliches Gymnasium e Rudolstadt e Thüringen. E 1911 ivez e klaskas en em zistruj gant e vignon Hans Dietrich von Necker. Daoust ma voe gloazet da vat e treuzvevas Fallada met harzet e voe evit bezañ muntret e vignon, hag e-pad ur pennad e voe bac'het en ur bredospital e Jena.\nPa guitaas al lise n'en doa diplom ebet, ha meur a vicher (labourer-douar, embanner, kazetenner) a reas a-raok dont a-benn da c'hounit e vara diwar e skridoù.\nEtre 1917 ha 1919 e rankas digontammañ (alkol ha drammoù) ha meur a wech e voe kaset d 'an toull-bac'h : 3 miz e 1924, 2 vloaz hanter e 1926 hag 11 devezh e 1933. E 1920 e voe embannet "Der junge Goedeschal" hag "Anton und Gerda" e 1923.\nE 1929 e timezas Hans Fallada gant Anna Margarete Issel.\nBerzh a reas e 1931 gant "Bauern, Bonzen und Bomben", ma kont taolioù-dispac'h peizanted Neumunster da vare enkadenn 1928-1929.\nE eil romant, "Kleiner Mann, was nun ?" (1932), a lakaas anezhañ da vezañ brudet e diavaez Alamagn. Ennañ e kont istor ur c'hontour yaouank, Johannes Pinneberg e anv, tapet gant an enkadenn ekonomikel ha deuet da vezañ dilabour ha paour.\nTi Hans Fallada e Carwitz\nE 1933 e voe tapet ar galloud gant Hitler ha neuze e tivizas Fallada mont da Garwitz e Mecklemburg-Vorpommern. Skrivañ a reas kalz : "Wer einmal aus dem Blechnapf frißt" ha "Wir hatten mal ein Kind" e 1934, "Das Märchen vom Stadtschreiber, der aufs Land flog" e 1935, "Wolf unter Wölfen" e 1937, "Der eiserne Gustav" e 1938, "Der ungeliebte Mann" e 1940, ha "Ein Mann will hinauf" e 1943.\nE 1944 e tispartias diouzh Anna Issel hag e reas anaoudegezh gant Ursula Losch. Dimeziñ a rejont e 1945. E 1944 e stagas ivez gant skrivañ "Der Trinker", (embannet e 1950), ma kont e vuhez lonker hag ar fed e oa tapet gant ar morfin abaoe e yaouankiz. E 1945 voe kinniget dezhañ gant Johannes R. Becher mont da Verlin ar Reter, ma labouras Fallada evit ar gazetenn "Täglichen Rundschau" tra ma kendalc'he da skrivañ romantoù.\nE 1946 e skrivas Hans Fallada "Der Alpdruck" ha Jeder stirbt für sich allein, hag a zo, hervez Primo Levi, "unan eus al levrioù bravañ diwar-benn ar stourm enepnazi en Alamagn."\nFallada, war un timbr.\nKleiner Mann, was nun ?, 1932\nEin Mann will nach oben, 1932\nWer einmal aus dem Blechnapf frißt, 1934\nHoppelpoppel - wo bist du?,, 1936\nWolf unter den Wölfen,1937\nGeschichten aus der Murkelei, 1938\nSüßmilch spricht. Ein Abenteuer von Murr und Maxe, 1939\nDas Abenteuer des Werner Quabs, 1941\nDamals bei uns daheim, souvenirs, 1942\nHeute bei uns zu Haus, souvenirs, 1943\nDer Trinker, embannet goude e varv, e 1950\nZwei Lämmchen weiß wie Schnee, 1948\nDie Stunde, eh´ du schlafen gehst, 1954\nGesammelte Erzählungen, Braunschweig 1967\nHeute bei uns Zuhaus, embanandur nevez, 1992\nFrühe Prosa, 1993\nDer Jungherr von Strammin, Berlin 1996\nDrei Jahre kein Mensch, Strafgefangener Zelle 32, 1998\nFotografien von Lebensstationen Hans Falladas\nBericht der Wochenzeitung „Freitag“ vom 2. Juli 2004 zu den Verhältnissen im Neubrandenburger Fallada-Archiv\nLiammoù war lec'hienn Universitätsbibliothek der Freien Universität Berlin\nHans Fallada war IMDB\nHans Fallada war lec'hienn Deutsche National Bibliotek\nAdtapet diwar « https://br.wikipedia.org/w/index.php?title=Hans_Fallada&oldid=1822390 »\nDernière modification le 10 Gen 2019, à 18:59\nKemmoù diwezhañ degaset d'ar bajenn-mañ d'an 10 Gen 2019, da 18:59.


gase - Wikeriadur\nEus kase gant ur c'hemmadur dre vlotaat (k > g).\ndre vlotaat gase\ndre c'hwezhañ c'hase\nFurm ar verb kas e trede gour unan an amdremened, en doare-disklêriañ\na) E Kemper, un den anvet Dagorn, unan eus ar pennoù kentañ a gase an traoù en-dro en tu-se eus ar vro, a gerc'has kalirioù an iliz-katedral, [...]. — (Lan Inizan, Emgann Kergidu 1, Brest, 1877, eil emb. Al Liamm 1977, p. 118.)\nb) Kalon Bimbochet a c'hourlammas en e greiz pa welas eun engroez tud o pignat gant an diri a gase da sal ar brezegenn. — (Roparz Hemon, An Aotrou BIMBOCHET e BREIZH, Skridoù Breizh, eil emb. 1942, p. 77.)\nch) Ar gloér a lakee an ed da zevel ha dansal gand barriou avel a veze greet anezo barriou-korbon a gase anezo en-dro evel an avel-dro. — (Jules Gros, Le trésor du breton parlé Deuxième Partie, 1970, p. 34.)\nc'h) [...], ha trenioù all bihanoc'h, o c'hwitellat skiltrus hag o tivogediñ heugus, a gase eus an eil penn d'egile bernioù taouarc'h rous ha danvez tiez. — (Aleksandr Soljenitsyn, lakaet e brezhoneg gant Ernest ar Barzhig, Ti Vatriona, Al Liamm, 1976, p. 12.)\nd) En diabarzh, ur viñs a gase betek pondalezioù bras gant un doenn uhel a-us ; [...]. — (Aleksandr Soljenitsyn, lakaet e brezhoneg gant Ernest ar Barzhig, Ti Vatriona, Al Liamm, 1976, p. 15.)\ne) Direnket e oa bet gant kerzhed unan bennak o vont gant an hent a gase d'ar vourc'h. — (Youenn Kervalan, Dremmoù Arrasate, Embannadurioù Al Lanv, 2009, p. 15.)\nf) A-dreñv edo ar vered hag en em lede betek « Karn ar gevred » a gase betek lein an duchenn. — (Youenn Kervalan, Dremmoù Arrasate, Embannadurioù Al Lanv, 2009, p. 15.)\nMa zad ma mamm n[evo]a madoù\nA gase [ac']hanon d'ar skolajoù\n[...] — (Ar vreudeur Morvan, Teñzor ar Botkol, éditions Coop Breizh, Joli Koukou, 2002, pajenn 58.)\nAdtapet diwar « https://br.wiktionary.org/w/index.php?title=gase&oldid=298283 »\nKemm diwezhañ d'an 5 Mae 2020 da 04:54\nKemmoù diwezhañ degaset d'ar bajenn-mañ d'an 5 Mae 2020, da 04:54.


Ar veinveur, bonnioù identelezh kreñv Arvorig | Becedia\nAr veinveur, bonnioù identelezh kreñv Arvorig\nAozer : Yannick Lecerf / Eost 2021\nAn nebeud roudoù chomet war-lerc’h sevenadurioù ar Paleolitik en Arvorig n’int ket evit ar re a gaver c’hoazh e toleadoù zo eus Kornog Europa. Reiñ a ra deomp ar Barzaz Breiz, bet dastumet gant Teodor Hersart a Gêrvarker, da grediñ e tennfe identelezh kreñv ar vro-mañ eus hêrezh dilec’hiadegoù ar Gelted a-hed Oadvezh an Houarn. Ur sell all avat, diazezet war araokadennoù nevesañ an arkeologiezh, a vez taolet war gement-mañ en deizioù a-vremañ : an Neolitik ha sevenadur ar veurvein a vije bonnioù kentañ un identelezh sevenadurel greñv bet oc’h en em ledañ d’ar c’houlz-se a-hed ribloù Europa ar Meurvor Atlantel.\nToleadoù ha lec’hiennoù brudet a zeu da soñj deomp kerkent ha ma vez kaoz eus mareadoù ar Paleolitik, a-hed ur milion a vloavezhioù pe dost : Perigord, Pireneoù, mougevioù Chauvet, Lascaux, Tautavel hag all… Ar plakennoù maensklent kizellet, bet kavet e kavennoù Plougastell-Daoulaz (Penn-ar-Bed), skolpennoù mein Menez-Dol (Il-ha-Gwilun), mougev ar Roc’h Toull e Gwiklan (Penn-ar-Bed) pe an nebeud goudorioù dindan reier bet kavet amañ hag ahont n’int ket evit al lec’hiennoù meurdezus ha brudet a gaver eus traoñienn ar Ron da su al Liger. Ha p’en deus tapet Jean-Laurent Monnier prouiñ e oa bet graet tan gant mab-den 450 000 bloaz zo war aod Ploeneg (Penn-ar-Bed) e chom gwall zister roudoù hon ragistor pellañ.\nKavet zo bet un nebeud beredoù (Enez Tivieg, Enez Hedig…) eus mare ar Mezolitik (eus 10 000 da 7 500 kent JK), prantad ar binvioù mein munut anezhañ. N’eo ket bet kemmet dremm ar vro gant ar relegoù dindan-zouar-se, ken dister anezhe ken e vez graet van eus ar marevezh-se alies. Gant an Neolitik avat e vez abafet koulz ar veajourien ha tud ar vro eus ur penn anezhi d’egile. Taolioù-maen ha peulvanoù, arouezioù Breizh anezhe, zo ken talvoudus all d’an douristelezh ha da lorc’h Pobl Breizh.\nPetra a vez graet an Neolitik dioutañ ?\nVenus du fond de la Méditerranée par deux courants distincts (priajoù lietennet ha reoù sevenadur ar priajoù kribinet), war-dro 5 500 kent JK. Degas a reas ar re-se kemmoù bras e framm ar c’humuniezhoù kent. En Arvorig avat, Ne gaver o roudoù kentañ nemet 500 vloaz goude-se.\nO vont da heul redioù al labour-douar hag ar sevel chatal eus an eil koulz-bloaz d’egile e perc’hennas ar c’hevredigezhioù-se toleadoù hag o c’hempenn a rejont a-ratozh-kaer. Testenioù splann eus o bezañs eo o bezioù hag ar peulvanoù bet lakaet en o sav gante ; roudoù o annez avat n’eo ket aezet o merzhout war ar maez. Labourioù divent a voe kroget gante en Arvorig ken abred ha deroù an Neolitik. Savadurioù mein bras-meurbet (ar c’harnoù) a voe savet gante da sebeliñ ar re varv.\nKarn Barnenez e Plouezoc’h (Penn-ar-Bed) eo an hini meurdezusañ-tout anezhe, ken hir ha 75 m, ken ledan ha 22 m ha krennet e uhelder da 6m en e stad a-vremañ. Mont a ra an div logell-vez bet savet da gentañ hag an teir all bet savet nebeut amzer war o lerc’h d’ober ar savadur kentañ, mein-pastur-tout. Hervez an dielfennadennoù bet graet dre ar c’harbon 14 e c’heller lec’hiañ ar c’harn-se etre 4 800 ha 4 500 kent JK. Pa ne oa ket bras awalc’h e oa bet astennet nebeut amzer goude-se gant c’hwec’h logell-vez ouzhpenn. N’eo ket dav taolenniñ dre ar munud kement savadur ac’h a d’ober an hir a aridennad-se. Eus Enez Karn e Gwitalmeze (Penn-ar-Bed) betek Bro Garnag ha turumell vras Sant-Vikael, e kaver ar bezioù bras-se a-hed an Arvor, pe c’hoazh a-hed ar stêrioù, evel hini Santoz (Penn-ar-Bed). Reoù all a gaver c’hoazh e kreiz ar vro, evel hini la Croix Saint-Pierre war gomun Saint-Just en Il-ha-Gwilun, pe Ar Vein Gozh Ruz e Kolpo (Morbihan) a ziskouez e oa annezet ar vro en he fezh d’ar c’houlz-se.\nD’ar memes koulz e voe kroget da lakaat pezhioù mein en o sav a-hed linennoù bet choazet a-ratozh-kaer. Ur gwir bamm eo an ampartiz zo bet ret da sevel steudad Taol ar Re Varchand e Lokmariaker (Morbihan), seitek pezh karregenn ortogneis anezhi d’an nebeutañ, bet dilec’hiet ha savet e deroù an Neolitik a-hed un ahel norzh-su. Diwar an div oaled vras bet dizoloet e steudadoù Saint-Just e c’heller lec’hiañ o savadeg etre 4 730 ha 4 380 kent JK. Diskouezet o deus ar furchadegoù bet kaset war lec’hienn ar Vein Sonn e Monteneuf (Morbihan) e oa bet savet ar re gentañ anezhe war-dro 4 300 kent JK hag ar re ziwezhañ 2 000 bloaz diwezhatoc’h.\nEn em dreiñ a reas doareoù ar savadurioù a-hed an 3 000 bloavezh ac’h a d’ober ar prantad-se. War un dro e tiskouez ar c’hizelladennoù a gaver warne ur preder hag un arz a live-uhel. Gant ar marv hag ar bed all e oa prederiet-bras pobladoù ar c’houlz-se, pelloc’h evit Arvorig e-unan . Eno evel e lec’h all e ro an engravadennoù-se ur merk benel d’ar bezioù. Diouzh m’eo ket ledet ar c’horfoù, souchet e mod ur grouell, ha diouzh ar profoù bet laosket en o c‘hichen e c’heller soñjal e veze klasket aezetaat azginivelezh ar re varv.\nDispak kevredigezhioù an Neolitik en ur bed digor-frank\nEstroc’h evit ar veurvein ac’h a d’ober sevenadur meur an Neolitik avat. Prantad an eskemmoù a bell vro e oa ivez, koulz war an douar, war vor ha dre ar stêrioù. Ne oa eus frapadoù merdeiñ kentañ sevenadur ar priajoù kribinet a-hed aodoù ar Mor kreizdouar hag a-hed ar Ron nemet deroù ar beajoù hir war vor. Ur brouenn splann eus ampartiz vras ar gilvizien-bagoù gentañ eo bag-pilprenn an Neolitik bet dizoloet e taouarc’hegi Eadar-dha-Ghabhal e An Lorgain (Lurgan), e Bro Iwerzhon. Tapet o doa ar re-se sevel ur vatimant azas d’ar beajoù hir war vor oc’h uhelaat ar skafig 16 m-se gant ur vordaj gwriet de planches cousues à cet esquif de 16 m de longueur, ils conçoivent une grande embarcation capable de longs périples marins. Les fréquentes gravures rupestres du littoral de la Manche à la mer du Nord suggèrent une activité habituelle. Datée des débuts de l’âge du bronze, l’embarcation aux bordés cousus découverte à North Ferriby dans le Yorkshire (Angleterre) témoigne d’une longue pratique de la construction navale. En observant les déplacements de certaines roches, parures ou outils lithiques, on constate la présence de nombreuses pendeloques et perles en varisit iberat e meur a savadur, strevet un tamm e pep lec’h war aodoù Kornog ar Meurvor Atlantel. Bouc’hili metadolerit deuet eus mengleuz Plusulian (dep. An Arvor) a gaver eus glannoù ar Rhein betek su Breizh-Veur.\nTalvoudus eo lec’hienn veurdezus Stonehenge ivez (Co. Wiltshire, Bro-Saoz) evit goût hiroc’h war an Neolitik.Tapet o deus arkeologourien Breizh-Veur displegañ penaos e oa bet kaset betek eno an daroù bras bet tennet er-maez eus mengleuzioù Y Preselau (Preseli Hills) e Bro Gembre, 300 km alese. War vor e vije bet graet un tamm mat eus ar veaj-se, hervezo. Ha pa oa bet savet an trede lodenn eus al lec’hienn-se war-dro 2 100 kent JK, ne c’heller ket ijinañ ur veaj war vor a seurt-se, kuit ag ur skiant war ar merdeiñ bet prenet pell-mat e oa dija. Er memes mod, n’eus doutañs ebet da gaout war skiant ar verdeadurezh d’ar c’houlz-se ha war gavadenn an arkeologourien dramor-se pa soñjer e dilec’hiadeg war vor ha war stêr an tamm brav eus peulvan bras Lokmariaker, bet kaset betek Gavrenez en Arvor-Baden da c’holoiñ ar c’harn a oad o sevel eno. Kadarnaet eo bet ar beajoù-se war vor gant meur a gavadenn dindan-vor, ken splann ken e c’heller soñjal e oa eus aodoù kornog ar Meurvor Atlantel ur mell dachenn eskemm madoù, dafar… ha menozhioù.\nKredennoù pennbouzellet gant ar c’hlaskerezh\nPa seller a-dost ouzh lusk emled ar veurvein war an dachenn atlantel-se, pa studier doareoù ar sevel karnioù, taolioù-maen ha savadurioù all ar prantad-se, pa geñverier an eil engravadenn war vaen gant eben, e teu splann deomp e oa tost-tre an eil poblad eus an dachenn-se ouzh eben. Spisadennoù prizius zo bet degaset war gement-mañ gant hon c’heneiled e Skol-veur Göteborg (Sveden), nevez zo. Goude bezañ bet o studial tost da 3 500 lec’hienn meurvein enne e kornog Europa he deus tisklêriet an arkeologourez Bettina Schultz e oa Breizh kavell sevenadur atlantel ar veurvein. O kemer harp ouzh adegadurioù resis hag ouzh hañvalderioù er sevel mein hag e teknikoù all, e ro deomp da gompren pegen don eo bet levezon sevenadur meurvein Arvorig war ar pobladoù troet o spered hag o selloù war-zu ar mor.\nPa glasker liammañ kement-mañ gant roadennoù arkeologel all (emdroadur ar sevel-mein, talvoudegezh arouezel an engravadennoù war vaen, doareoù ar sebeliañ, gouestloù d’ar re varv hag all…) ne c’heller ket chom hep soñjal zo bet levezonet un dachenn ledan a-hed aodoù ar Meurvor gant identelezh kreñv sevenadurioù Arvorig adalek diwezh an Neolitik pellañ. Adal ma lakaer kement-mañ da wir ne c’heller ket chom hep kompren e oa ret d’an holl bobladoù-se en em gompren an eil eben evit gallout eskemm koulz dafar ha skiant. Ha, diwar an anadenn-se, en em gav pennbouezellet an holl brezegennoù diwar skañv oc’h embann d’ar seizh avel e teu ar yezhoù a gomzer c’hoazh war an dachenn-se eus an dilec’hiadegoù tud a vije bet da goulz Oadvezh an Houarn.\nHervez al labourioù-klask bet kaset e korf an dek vloaz tremenet gant ur bagad eus ar gwellañ arbennigourion zo en Europa (Marcel Otte, Mario Alinei, Francesco Benozzo, Xavierio Ballester, T.F. O’ Rahilly ha kalz a re all c’hoazh) e vije bet e gwirionez daou strollad yezh distag an eil diouzh egile. An hini kentañ anezhe a vije bet dioutañ abaoe deroù an Neolitik war un tamm mat eus aodoù ar Meurvor Atlantel (su ragenez Iberia, Iwerzhon, Kembre, mervent Breizh-Veur ha Breizh) . An eil anezhe, a vez graet Leponteg dioutañ e kreiz Europa, ha keltieg gant ar braz eus an dud, a vije deuet war-wel diwezhatoc’h da goulz Oadvezh an Houarn.\nHarp ouzh azeulidigezh ar re varv hag an hendadoù e lakaas saverien mein an Neolitik war wel d’an holl, dre o bezioù ramzel hag o feulvanoù, o ampartiz war ar sevel mein bras. Diskouezet o deus ivez e oa frammet hag urzhiet spis-awalc’h o c’hevredigezhioù da vezañ kat, war un dro, da vagañ o izili ha da gaout amzer da gas al labourioù meur-se. Troet war zu ar morioù (Mor Breizh, Mor an Hanternoz, Mor kreizdouar) e tiforc’has ar gevredigezh-se abred-tre diouzh ar re all, da gas pelloc’h sevenadur ar veurvein ha soñjezonoù dibar stag ouzh un identelezh sevenaduel kreñv. Arouez splann ur prantad ma oa gant Arvorig ur perzh eus ar re pouezusañ eo meurvein Breizh. Bammet e chomomp bepred gant liested ha pinvidigezh teknik ar peulvanoù, ar c’harnoù hag an alezioù-to, testoù meur prantad an Neolitik, eus 5 000 da 2 200 kent JK. Aze emañ, a dra sur, oavezh aour ragistor Breizh !


Mojenn ar Sonerien Du - Sonerien Du\nMojenn ar Sonerien Du\nWar ‘leur 2015 !!\nWar ‘leur !!\n« Gwechall… »\nMojenn ar Sonerien Du…\nDibabet eo bet o anv gant gant Ar Sonerien Du en enor d’ar c’houblad sonerien brudet deus Lambour e Bro Vigouden, bet krouget e 1786 e-lec’h daou laer o doa graet torfedoù er parezioù tro-war-dro.\nD’ar mare-se e veze gwelet pinvidigezh an dud war o dilhad. Seul pinvidikoc’h, seul brodetoc’h o dilhad. Koulskoude e oa paour-du an daou soner-mañ, neuze e oant gwisket gant dilhad groz diwar ar simplañ danvez du, hep tamm brod ebet.\nBoazet oa ar sonerien du da seniñ e kement eured ha kement pardon a veze er vro. Ha paeet e veze anezhe gant boued ha boeson nemetken. Ar re-mañ ne vezent ket skuizh gwech-ebet o c’hwezhiñ er beuz hag e oant kapabl da seniñ pell spontus ha diehan. Goude ar gouel, erru un tamm skuizh hag alies mezv-dall ivez e veze neuze poent dezho mont d’ar gêr en-dro, hag e c’hoarveze dezho chom kousket ‘barzh foñs an touflez.\nGwechall hervez-kont e echue ar gouel-eured pa veze echu gant ar sonerezh. Ha neuze ez ae ar brud e vefe kustum ar sonerien du da seniñ diehan e-pad tri devezh diouzh renk. Hag an dra-se a blije kalz d’an dud dre ma oant toud zod gant an dañsoù. Dre-se e oa gwelet mat ar sonerien-mañ gant ar bobl, gwellañ sonerien evite a oa er Vro Vigouden. Met ne blije ket se tamm ebet d’an dud pinvidik er vro, aotrounez ha bourhizien, peogwir pa veze an dud o tañsal e-pad tri devezh ha teir nozvezh ne vezent ket o labourat e-keit-se evit o mestr. Gwelet e oant ivez a-dreuz gant ar veleien dre ma oa an dañsoù pec’hedoù diabolik ha pagan ! D’ar 25 a viz c’hwevrer 1786 e oa bet laeret ur vereuri gant daou laer bras e Ploeur. Harzet e oant bet gant ar jañdarmed. Met an dud a « justis-mañ » o doa kavet an daou soner mev-dall kousket e foñs ur c’hleuz, hag asantet, goude bezañ paeet, da eskemm an daou laer gant an daou soner. Setu krouget buan ha buan ar c’houblad sonerien war blasenn ar Marc’halac’h e Pont-n’ Abad, o c’horfoù staget a-istribilh d’ar foc’h er Justisoù war dosenn Bringall. Hag an dra-se a blijas kalz d’ar vourc’hizien ha d’ar veleien, hag a zisplijas muioc’h c’hoazh da dud ar bobl, aet e kounnar p’o doa dizoloet an dro-gamm hag ar muntroù.\nDav eo goût ivez e oa diouzh ar vosenn er vro hag ur c’hlenved kriz oa homañ. Met aet e oa ivez da greñvaat mojenn ar sonerien du. Ar sonerien a oa bet eskumunuget, setu oa bet leusket o c’horfoù d’an avel ha d’ar brini. Ha dont a rae tud da stokañ oute en ur soñjal e vefent miret diouzh ar vosenn. Dont a reas sonerien ar bobl da vezañ merzherien ha degaserien chañs.\nDiwar neuze, merc’hed bro Vigouden a oa kustumet da vont da stlepel tammoù\nasiedoù torret war o bez dre ma zegase chañs vad dezhe. Bravigoù a vez graet eus an tammoù feilhans-se.\nTamm enklaskoù zo bet konduet gwechall gant Yann Corentin Ar Gall, Bigouter, soner brudet anezhañ ha krouer ar strollad. Hemañ an hini en doa roet o anv d’ar Sonerien Du. Kalz traoù en doa dizoloet war istor ar sonerien du a-orin, betek o anvioù familh. Siwazh deomp, aet e oa d’an anaon hag e ouiziegezh gantañ d’e heul. Pezh a zo mousfentus, « Ar Justisoù », al lec’h ma oa bet boureviet an daou verzher, a zo just a-dreñv ti-jañdarmed nevez e Pont-n’Abad…\n(Troidigezhioù Louis-Jacques Suignard & Anna Suignard-Bouliou)\n« Ar Justicioù » (Pont l’Abbé) – Sculptor : Patrig Ar Goarnig (1996)\nMond e darempred gant Sonerien Du !\n06 68 69 97 26\n+336 68 69 97 26\n06 80 08 78 50\n+336 80 08 78 50


Cixi (Ts'eu-hi), 慈禧, bet ganet e 1835 e Beijing ha tremenet e 1908 er geoded difennet, a oa un impalaerez trederannerez eus Sina eus an dierniezh Qing (1644 - 1912). Anavezet eo er C'hornôg abalamour d'ar perzh he deus bet en emsavadeg ar Vokserien a-enep an estrenien.\nMerc'h e oa d’ur bannielour, met kemeret e oa deskadurezh Cixi e karg gant hec'h eontr goude marv he zud.\nE 1852 e oa kemeret da serc'h gant an impalaer Xianfeng. Tri bloaz diwezhatoc'h e c'hane ur mab dezhañ, Zaichun e anv, a zeuas da vezañ hêr an tron. Kemm a reas neuze red he buhez.\nPa varvas an impalaer e 1861 e teuas da vezañ impalaerez trederannerez. Kurunennet e oa he mab Zaichun evel impalaer da seizh vloaz ha badezet neuze Tongzhi. Mervel a reas nebeut amzer goude avat, e 1875.\nZaitian, eil mab he breur-kaer, ar c'hentañ priñs Chun, a gemeras e lerc'h da 4 bloaz hepken, Guangxu e anv impalaer. Pa zeuas en oad-gour, e 1898 e tivizas an impalaer emellañ eus ar gouarnamant e-unan. Dindan levezon Kang Youwei e tivizas adreizhañ ar Stad hag ar melestradur, hag ober anezhi ur vonarkiezh vonreizhel. Cixi a vougas an esae adreizhadenn-se ar memes bloaz gant harp ar c'hommander Yuan Shikai ha disklêriet e oa ne oa ket gouest an impalaer da c'houarn ar vro. Kemer a reas e karg neuze rejañs an impalaeriezh.\nReiñ a reas un harp ofisiel da emsavadeg ar Vokserien a-enep an Estrenien etre 1898 ha 1901. Koulskoude e oa trec'h Kevredad an eizh broad ha rediet e oa Cixi da dec'hout da Xi'an. Lakaat a reas neuze kiriegezh orin an argadoù war chouk ar Vokserien. E 1902 e oa aotreet da zistreiñ d'ar Geoded difennet e Beijing.\nMervel a reas an impalaer Guangxu e 1908. Antronoz e tisklêrias Cixi e vefe Puyi, mab ar priñs Chun, an impalaer nevez. An deiz war-lerc'h e varvas d'he zro.\nHec'h anv, Cixi, hag hini ar genrejañtez Ci'an (C'ian el levr), zo bet roet d'an div blac'h a ra kavandenn da Lanfeust en e avanturioù, e Lanfeust de Troy, heuliad bannoù-treset gant Christophe Arleston ha Didier Tarquin.\ndanevellet eo bet he buhez (gant kalz frankiz) gant Pearl Buck er romant Imperial Woman.\nLa vallée des roses gant Lucien Bodard a zeskriv hent Cixi betek ar galloud e stumm ur romant.\nImperatrice Orchidée gant Manchee Min — e div levrenn — a ya a-enep d'ar steuñv deskrivet el levr a-raok.\nDanielle Elisseeff, un arbennigourez anavezet eus Bro Sina, he deus embannet e miz Ebrel 2008: "Cixi, impératrice de Chine", gant an embannadurioù Perrin.\nImpalaerez Xiao Zhen Xian Impalaerien hag impalaerezed Bro-Sina\n1861 – 1908 War e lerc'h:\nImpalaerez Xiao Zhe Yi\nAdtapet diwar « https://br.wikipedia.org/w/index.php?title=Cixi&oldid=1948924 »


Dan (renk) - Wikipedia\nGraet e vez gant an termen japanek dan (段) er sportoù emgannañ japanat hag en obererezhioù japanat hengounel all evel an ikebana, ar c'hoari go pe lid an te evit merkañ liveoù barregezh pe skiant-prenañ disheñvel.\nDont a ra reizhiad an danoù goude hini ar c'hyuioù. En darn vrasañ eus ar sportoù emgannañ japanat e vez merket mestroni un derez dan gant un den (yūdansha, 有段者) dre zougen ur gouriz du. Dre voas ez a war gresk al liveoù a c'haller tapout eus ar 1añ dan betek an 10vet dan. Dre-vras e c'hall an danoù kentañ bezañ tapet dre en em ginnig da arnodennoù pe e-kerzh kenstrivadegoù. An danoù uhelañ a c'houlenn bloavezhioù a skiant-prenañ avat hag un emouestl bras en obererezh pleustret, dre ar c'helenn pe an imbourc'h. N'hall an derezioù uhelañ bezañ deroet nemet gant unan gantañ ur renk uheloc'h hag a gomz en anv un ensavadur kreiz.\nReizhiad ar renkoù dre zanioù zo bet ijinet en XXvet kantved a-benn kemer lec'h an doare hengounel dre ziplomoù barregezh. Evel-henn e klot an dan kentañ gant ar mare ma veze echuet ar prantad divrazañ gant an deskarded er skolioù hengounel, ha ma veze sellet outo evel tud dellezek da gregiñ da resev ur gwir kelennadurezh. E berr gomzoù ez eo an dan kentañ, derez an deraouad. Heñveldra, miret e vez an dan uhelañ evit krouer ar sport emgannañ ha n'hall bezañ roet nemet gantañ e-unan. Gant se eo aet da get an derez-se e sportoù zo.\nA-benn merkañ splannoc'h araokadennoù ar bleustrerien a-raok dezho tapout un dan eo bet krouet reizhiad an derezioù kyū.\nE japaneg ez eus un anv da bep dan : 1añ Shodan, 2l nidan, 3de sandan, 4re yondan, 5vet godan, 6vet rokudan, 7vet shishidan (pe sitshidan), 8vet hashidan, 9vet kyudan ha 10vet judan.\nAdtapet diwar « https://br.wikipedia.org/w/index.php?title=Dan_(renk)&oldid=1501615 »\nDernière modification le 13 Ebr 2013, à 23:03\nKemmoù diwezhañ degaset d'ar bajenn-mañ d'an 13 Ebr 2013, da 23:03.


Yann-Frañsez ar Gonideg - Wikipedia\n(Adkaset eus Ar Gonideg)\nAr geriadurour ha yezhadurour breizhat Yann Frañsez ar Gonideg (diwar Geriadur ar Skrivagnerien ha Yezhourien Lukian Raoul)\nYann Frañsez Vari ar Gonideg ( Konk-Leon 1775-1838 Pariz), a oa ur yezhour ha geriadurour brezhoneg. Un den a bouez eo en istor ar brezhoneg, rak kempennet en deus kalzik doare-skrivañ hor yezh ha degemeret eo bet e gemmoù gant an dud zo deuet war e lerc’h. Ul levr yezhadur ha geriadurioù en deus savet, ha troet en deus ar Bibl e brezhoneg. Gant e labourioù en deus degaset brud en-dro d’ar brezhoneg ha broudet en deus tud all da vont war studi hor yezh (Brizeug, Laenneg, Kervarker). Tad ar brezhoneg pe reizher ar brezhoneg zo bet graet anezhañ gant e ziskibien.\n1.2 E vugaleaj\n1.3 Pell diouzh Breizh\n4 Reizhadennoù ar Gonideg\nGanet e oa e Konk-Leon d’ar 4 a viz Gwengolo 1775 en ur familh noblañsoù bihan.\nMab e oa da Yves-Charles Le Gonidec (Eozen Charlez ar Gonideg, e levr Lukian Raoul), a oa komis an tailhoù e Lokournan, ha da Anne-Françoise Pohon. E vamm a oa un intañvez addimezet e 1765, ha div verc'h he devoa: Marie-Jeanne ha Marie-Françoise de Penfeunteuniou. Ur verc'h all o doe an daou bried, a voe anvet Marie, met mervel a reas da zaou viz e 1766. Ur mab all o doe e 1770, François-Marie, met mervel a reas da bemp bloaz d'an 23 a viz Mae 1775. Ur verc'h all o doe e 1771, a varvas en deiz ma oa ganet. Ur mab all a voe ganet e 1772, anvet Nicolas-Marie. Ha Jean-François e 1775.\nE 1777 e varvas ar vamm er gwentloù hag ar bugel dizanv a zouge, e Konk-Leon. Goude-se e voe dilezet ar vugale gant an tad a yeas da chom de Vro-Dreger. Advabet e voe ar vugale, hag an daou vab a voe advabet gant e voereb Jeanne-Renée de Kersaozon.\nTremen a reas e vugaleaj e Trebabu, e ti e voereb Kersaozon. Mont a reas war e studi da skolaj Landreger etre 1787 ha 1791. E-pad an Dispac'h gall e voe harzet dre ma oa nobl, ha toullbac’het e Brest hag e Karaez etre miz Gwengolo 1793 ha miz Kerzu 1794. Mont a reas da guzhat da Drebabu, da vaner ar familh Kersaozon, ha da vaner Kerveatouz, e parrez Plouarzhel goude-se. Hogen, daoust d’ar pezh a voe kontet gantañ, ne seblant ket en dije kemeret perzh da vat er Chouanerezh. D’ar mare-se eo moarvat e krogas da vezañ troet gant ar brezhoneg ha d’e studiañ a-zevri.\nPell diouzh Breizh[kemmañ | kemmañ ar vammenn]\nE 1804, dindan Napoleon, ez eas da labourat evit ar Verdeadurezh ha dont da vezañ komis e Mererezh ar C’hoadoù. Labourat a reas e meur a gêr : Pariz, Hamburg (1812), Nancy, Moulins hag Angoulême. Eno e chomas meur a vloaz. E 1812 e varvas e dad e Lanvaodez, da 75 bloaz er baourentez.\nE Naoned edo o chom etre 1814 ha 1816. Eno, e 1816, e timezas da Jeanne Maljean, ur vaouez eus dugelezh Luksembourg. Ur mab o doa dija, Pierre-Xavier, ganet e 1808, unan all o doe e 1818, anvet Robert-Charles-Marie.\nWar e amzer vak e laboure war dachenn ar brezhoneg, o klask sevel un doare-skrivañ resis ha disklêriañ reolennoù ar yezhadur. E 1807 ez embannas e levr yezhadur (Grammaire celto-bretonne) ma tispleg reizh ar gerioù ha reolennoù ar c’hemmadurioù. Ne oa bet levr yezhadur ebet ken klok abaoe al levr Le Sacré Collège de Jésus, ennañ ur yezhadur hag ur geriadur, a oa bet embannet e 1657 gant an tad Maner. E Pariz e oa bet ezel eus an Akademiezh keltiek, ur gevredigezh ouiziek verrbad, krouet e 1805, ha ma veze kavet tud evel La Tour d’Auvergne pe Jacques Cambry.\nE 1821 e lakaas embann ur geriadur kelt-ha-brezhonek (Dictionnaire celto-breton ou breton-français), a voe adembannet, goude e varv, dre aked Kervarker e 1850.\nGoude-se e labouras war ur geriadur galleg-brezhoneg. Met lakaet en doa e soñj ivez treiñ ar Bibl e brezhoneg, rak gouzout a rae e oa bet ul levezon bras war ar c’hembraeg gant troidigezh ar Bibl er yezh-se. Broudet e voe d’e ober gant pastored eus Kembre. E droidigezh eus an Testamant Nevez (Testament Nevez hon Aotrou Jezuz-Krist) a voe embannet e 1827 en Angoulême, gant skoazelloù arc’hant o tont eus ar Bible Society e Londrez. En abeg da se ne voe ket aotreet gant eskob Kemper, an aotrou Poulpiquet (1759-1840), ar pezh a dalvez ne voe ket implijet en ilizoù.\nMont a reas war e leve e 1834 ha mont da Bariz ma kavas un tamm labour e kompagnunezh an Assurances générales, savet ha renet gant ur Breizhad, an aotrou Gourkuñv. Dilennet e voe ar Gonideg da ezel eus an Ensavadur Istorel (Institut Historique) e 1834. Labourat a rae neuze war e c’heriadur galleg-brezhoneg, a voe embannet dre aked Kervarker e 1847 (Dictionnaire français-breton). Mervel a reas e Pariz d’an 12 a viz Here 1838.\nDouaret e voe e bered Lokrist, e-kichen Konk-Leon. War e vez e weler ur maen-koun, warnañ enskrivadurioù e brezhoneg hag e kembraeg.\nPennad-pennañ : Bez ar Gonideg e Konk-Leon\nGoude e varv e voe adembannet gant Kervarker e yezhadur (1839), e c’heriadur brezhoneg-galleg (1850) hag e c’heriadur galleg-brezhoneg (1847), ha gant Amable Troude e zaou c’heriadur ivez (1860) hag e v-Bibl santel (1866).\nGwelout ar pennad Geriadur ar Gonideg.\nBras e voe levezon ar Gonideg evit azginivelezh ar brezhoneg, daoust ma ne oa ket ur skrivagner dispar ha daoust ma c’heller tamall dezhañ bezañ bet un tammig re c’hlanyezhour. E zibaboù evit un doare-skrivañ resis a voe degemeret diouzhtu gant Kervarker (1815-1895), aozer Barzhaz Breizh ha brudet-bras en XIXvet kantved. Heuliet e voe dibaboù ar Gonideg gant muioc’h-mui a dud war-lerc’h, dreist-holl goude ma vije savet eskob Kemper, an Aotrou Joseph-Marie Graveran (1793-1855), a-du ganto e 1840. Diskibien niverus en devoe, dreist-holl Kervarker a gendalc’has gant e labour geriadurouriezh. En XXvet kantved e talc’has Frañsez Vallée ha Roparz Hemon d’an hent bet treset gantañ.\nGrammaire celto-bretonne, 1807 ; Adembannadur : 1838  \nDictionnaire celto-breton, 1821 \nKatekiz historik 1821.\nTestamant nevez hon aotrou Jézuz-Krist. Trôet é Brézounek, gant I.F.M.M.A. Le Gonidec. e ti Trémeau, Angoulem, 1827 \nDictionnaire français-breton, 1847. Embannet gant Kervarker war-lerc'h marv an oberour. \nDictionnaire breton-français, 1850. Embannet gant Kervarker \nBibl Santel pe Levr ar Skritur Sakr - Embannadur 1866 - L. Prud’homme. (Levr kentañ, Eil levr).\nBizitou d'ar Sakramant Sakr ha d'ar werc'hez santel, lékéat é Brézonek gant ann aotrou Le Gonnidec. Adembannet gant A. Troude. 1867 \nLouis Dujardin. La vie et les œuvres de Jean-François-Marie-Maurice-Agathe Le Gonidec, grammairien et lexicographe breton, 1775-1838, Imprimerie Commerciale & administrative, 17 rue jean-Jaurès, Brest, 1949.\nSellet er Wikimammenn : Yann-Frañsez ar Gonideg.\nLiamm war du geriadurioù brezhonek, ha hini ar Gonideg: .\nAdtapet diwar « https://br.wikipedia.org/w/index.php?title=Yann-Frañsez_ar_Gonideg&oldid=1861048 »


Kleopatra VII Thea Philopator , Κλεοπάτρα Φιλοπάτωρ en henc'hresianeg (69 kent JK – 12 a viz Eost 30 kent JK), anvet peurliesañ Kleopatra hepken, a oa faraonez diwezhañ Henegipt.\nKleopatra VII, rouanez Egipt.\nDelwennig da Gleopatra VII, Berlin.\nDiwezhañ ezel eus tierniezh ar Btolemeed e oa, ur familh a orin gresian-ha-makedonian a renas Henegipt goude marv Aleksandr Veur e-pad ar prantad hellenistek. Kleopatra a renas da gentañ war un dro gant he zad Ptolemaios XII Auletes ha diwezhatoc'h gant he breudeur, Ptolemaios XIII ha Ptolemaios XIV, a euredas ganti diouzh giz Henegiptiz, met dont a reas en diwezh da vezañ ar riegez nemeti. n'he doa bugel ebet eus ar priedoù-se. Dont a reas da vezañ serc'h Julius Caesar, ar pezh a greñvaas he zron. Diwezhatoc'h e lakaas ar mab he doa bet gant Julius Caesar, Caesarion, da genren ganti.\nGoude drouklazh Julius Caesar e 44 kent JK, e enebas gant Marcus Antonius ouzh hêr Caesar diouzh al lezenn, Gaius Julius Caesar Octavianus (anvet diwezhatoc'h Augustus). Bet he doe gevelled gant Marcus Antonius, Kleopatra Selene II hag Aleksandr Helios, hag ur mab all, Ptolemaios Filadelfos. Goude bezañ bet trec'het en emgann Actium gant armeoù Octavianus, Marcus Antonius en em lazhas. Kleopatra en em bersekutas ivez war e lerc'h, flemmet gant un naer hervez an hengoun, d'an 12 a viz Eost 30 kent JK. He mab Caesarion, a oa anvet faraon war lerc'h he marv gant e harperien, met drouklazhet e oa war urzh Octavianus. He rouantelezh a zeuas da vezañ proviñs roman Egipt.\nBetek hiziv an deiz eo chomet brudet Kleopatra e sevenadur ar C'hornôg. Bevañ a ra c'hoazh he c'houn en oberennoù arz niverus. Gallout a reer menegiñ trajedienn William Shakespeare Anton ha Kleopatra, opera Jules Massenet, Cléopâtre, ha film 1963 Cleopatra. E kalz deskrivadurioù e tiskouezer Kleopatra evel un dekenn, hag he darempredoù gant ar wazed c'halloudusañ eus ar bed en hec'h amzer zo kemeret evel prouennoù eus he c'hened. En e Pensées ec'h embann Blaise Pascal e oa kemmet istor ar bed gant he c'hened: "Fri Kleopatra, ma vije bet berroc'h, dremm ar bed a-bezh a vije bet cheñchet."\n↑ The Oxford Encyclopedia of Ancient Egypt. “,Kleopatra VII a oa merc'h Ptolemaios XII Auletes (80–57 kent JK, faraon etre 55 ha 51 kent JK) ha kleopatra, gresianed-ha-Makedoniz o-daou."\n↑ "Who Was Cleopatra?", p 2, Smithsonian Magazine\n↑ title The Beauty of Cleopatra, University of Chicago\nPtolemaios XIII Kleopatra VII\nadalek -51 betek -30 War he lerc'h\nAdtapet diwar « https://br.wikipedia.org/w/index.php?title=Kleopatra_VII&oldid=1976797 »\nKemm diwezhañ d'an 6 Meu 2022 da 10:52


Brezel ar Meurvor Habask (1879-1883) - Wikipedia\nBrezel ar Meurvor Habask (1879-1883)\nKartenn a ziskouez ar cheñchamantoù harzoù goude ar brezel\nBrezel ar Meurvor Habask (e spagnoleg La Guerra del Pacífico, pe La Guerra del Guano y Salitre) zo ur brezel a darzhas e kornôg Suamerika e 1879 hag a badas betek 1883. Brezel a voe etre Chile hag armeoù Bolivia ha Perou. Daoust da gevredadenn an teir bro er brezel a-enep Bro-Spagn e savas buan tabut diwar-benn ar proviñsoù ma oa puilh ar c'hailh enno e Peroù (rannvro Tarapacá, Tacna, hag Arica), hag e Bolivia (proviñs Antofagasta). An embregerezhioù chilean, korvoet gante gweleadoù ar c'hornadoù-se, a oa gourdrouzet o mad pa oa broadelet holl vengleuzioù nitrat Tarapaca gant Bro-Berou, ha pa savas Bolivia un tell 10 % war nitrat Antofagasta hag ar gompagnunezh hent-houarn. Atizet e voe ar brezel gant un tabut etre Chile ha Bolivia diwar-benn ul lodenn eus gouelec'h Atacama.\nKregiñ a reas ar brezel d'ar 14 a viz C'hwevrer 1879 pa voe kemeret porzh ha kêr Antofagasta gant an arme chilean, goude gourdrouz Bolivia da lemel perc'henniezh kompagnunezh nitrat chilean Antofagasta. Perou a glaskas mont da dredeog, met pa zisklêrias Bolivia e oa e stad a vrezel e trenkas an traoù. Bolivia a c'houlennas digant Perou he skoazellañ hervez an emglev kendifenn etre Perou ha Bolivia, tra ma c'houlenne Chile e tisklêirfe Perou diouzhtu e oa neptu. D'ar 5 a viz Ebrel, goude eneberezh Perou ouzh ar goulenn-se, e tisklêrias Chile ar brezel d'an div vroad.\nAr brezel eus an holen-moger-se a badas pemp bloaz e tachennoù disheñvel evel Gouelec'h Atacama, gouelec'hioù Perou ha broioù meneziek. Kentañ emgann ar brezel e voe emgann Topáter. E-doug ar pep brasañ eus ar bloavezh kentañ he doe ar brezel war vor ar pouez brasañ, rak Chile a stourme da sevel un hent mor da adpourveziñ he soudarded er gouelec'h sec'hañ er bed. Gant morlu Perou ez eas an tu kreñv da gentañ met trec'h e voe morlu Chile. Da c'houde e trec'has Chile armeoù Bolivia ha Perou, sterniet fall. Faezhet e voe Bolivia penn-da-benn en emgann Tacna d'ar 26 a viz Mae 1880 ha rediet da gilañ. Arme Perou a voe trec'het en emgann Arica d'ar 7 a viz Mezheven.\nFin[kemmañ | kemmañ ar vammenn]\nErgerzhadenn an arme chilean war an douar a echuas e 1881, gant kemeredigezh Lima gant Chile. Dont a reas neuze ar brezel da vezañ ur guerrilla renet gant dilerc'hioù arme Peroù ha siviled. Berzh a-walc'h a reas stourmadenn ar Breña da herzel ouzh Chile met ne cheñchas ket disoc'h ar brezel. Goude faezhidigezh Perou en emgann Huamachuco e sinas Chile ha Perou skrid-emglev Ancón d'an 20 a viz Here 1883. Bolivia a sinas un dreverzh gant Chile e 1884.\nChile a c'hounezas tammoù eus Perou (Tarapacá), arvor Bolivia (ar pezh a bellae Bolivia diouzh ar mor), hag e talc'has e-pad ur prantad proviñsoù Tacna hag Arica. E 1904 e sinas Chile ha Bolivia un "emglev peoc'h ha mignoniezh" a ziazeze o harzoù da viken. Gwashaat a reas an darempredoù etre Chile ha Perou pa ne voe ket dalc'het mouezhiadeg-pobl 1893 da zivizout tonkad proviñsoù Arica ha Tacna. Da c'houde un trevadennadur eus an takadoù-se hag ur chileanekadur feuls e oa torret an darempredoù etre an div vro e 1911. Treuzvarc'had Tacna–Arica e 1929 a roas Arica da Chile ha Tacna da Berou, met ne lakas ket an digarantez da baouez etreze. Seul wech ma sav kudennoù nevez etre an div vro e vez kaoz adarre eus ar brezel-se.\nAdtapet diwar « https://br.wikipedia.org/w/index.php?title=Brezel_ar_Meurvor_Habask_(1879-1883)&oldid=1954988 »


Abrege eus an Aviel/Chapistr 68 - Wikimammenn\nAbrege eus an Aviel/Chapistr 68\n◄ Preparation evit an Oræson pehini a dleer da ober e commançamant peb Oræson Conclusion eus an Oræson, hac a dleer da ober e fin pep Oræson Meditation. Pelec’h e oàn-me cant vloaz so ? Da biou oùn-me dleour eus va buez hac eus a guement mad am eus ►\nEus an Oræson, hac a dleer da ober e fin peb Oræson.\nMar quirit, e prononçot ar c’homsou, ha mar quirit, o lavarot a galon hepquen. Ar fæçon diveza-mâ a ve, a gredàn, ar guella.\nME ho trugareca, va Doue, a greiz va c’halon, eus ar sclerigen, eus an inspirationou santel, eus ar santimanchou mad, eus au oll graçou a so pliget gueneoc’h rei din en oræson-mâ.\nMe en em offr deoc’h antieramant-oll, o va Doue, evit ho servicha gant fidelite, gant guir garantez.\nMe a offr deoc’h specialamant ar resolutionou mad pere am eus quemeret en oræson-mâ, ha pere hoc’h eus inspiret din : roït dezo ho penediction, ha grit ma vezin fidel d’o fratica. *\nAnaout a ràn va sempladurez, ma inconstanç ha ma fragilite.\nRoït din eta, va Doue, dre ho madelez, dre ho misericord, an nerz hac ar gouraich da bratica ar pez hoc’h eus inspiret din hoc’h-unan.\nAr c’hraç-ze a c’houlennàn dre meritou Jesus-Christ va Salver.\nGuerc’hes Vari, ma Æl-mad, ma Fatron, ha c’houi oll Sænt ha Santeset, pliget gueneoc’h intercedi evidon. **\nAmâ e reot ho poquet spirituel evel ma eo expliquet dearaoc er method a oræson, er bagen 278.\nErfin e lavarot ur Bater hac un Ave Maria gant an oll ferveur a vezo possibl deoc’h evit pidi an Autrou-Doue d’ho creaat en ho resolution vad, hac evit lacaat hoc’h oræson dindan protection an Itron Varia.\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_68&oldid=95071 »\nKemmoù diwezhañ degaset d'ar bajenn-mañ d'an 9 Du 2016, da 16:22.


skouer - Wikeriadur\nDiwar ar ger gallek équerre.\nskouer /ˈskwɛːr/ benel (liester : skouerioù)\nBenveg a reer gantañ da dresañ kornioù 90°.\nOber un den kinniget evel patrom d'ar re all.\nPa vez kempenn an traoù ganto, skouer d'ar re all da ober evelto... — (Jules Gros, Le trésor du breton parlé Deuxième Partie, 1970, p. 479.)\nAr Sul war-lerc'h, an aotrou person a bronas anezhañ, eñ hag e wreg, en ur reiñ anezhañ da skouer d'an holl. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 69.)\nSin a gemenn un dra bennak (fall peurvuiañ) da c'hoarvezout.\nSoñjet em boa e oa se ur skouer deomp. — (Jules Gros, Le trésor du breton parlé Deuxième Partie, 1970, p. 479.)\nDiskouez, reiñ ar skouer vat d'an dud.\nRed eo d’e-omp kemeret skouer dioc’h Jezuz-Krist hag ober fae euz a draou ar bed . (Kentañ rann w:Jezuz Krist, skouer ar Gristenien.\nkemer skouer diouzh unan bennak\nkemer skouer (di)war unan bennak\nmont dre skouer\nober diouzh skouer unan bennak\nA zoug bepred had\ngalleg : équerre (fr)\ngalleg : exemple (fr) , modèle (fr)\ngalleg : prémonition (fr)\nA-serzh an eil war egile.\n..., ar gordonenn a rae d'an ervennoù bezañ eeun, d'ar bevennoù bezañ skouer ha d'an diwar-c'horre bezañ a-live evel ar mor pa vez kalm-chok. — (Pêr Denez, Glas evel daoulagad c'hlas na oant ket ma re, Al Liamm, 1979, p. 7.)\nAn ebeul a rede skouer. — (Jakez Riou, Geotenn ar Werc'hez ha danevelloù all, Al Liamm, 1957, p. 20.)\n- N'emañ ket skouer ar warenn.\n- Re izel.\n- Lak sav dindani. — (Jakez Riou, Geotenn ar Werc'hez ha danevelloù all, Al Liamm, 1957, p. 33.)\ngalleg : d'équerre (fr)\nAdtapet diwar « https://br.wiktionary.org/w/index.php?title=skouer&oldid=299796 »\nKemmoù diwezhañ degaset d'ar bajenn-mañ d'an 18 Mez 2020, da 09:27.


Buhez ar Zent. pages 681, 682, 683, 684. Encyclopédie Marikavel.\npages 681, 682, 683, 684\nTrede devez a viz Here\nMiliau (1), mab Budig, roue Bro-Gerne, a zimezas da Aurelia, merc'h Winnog, hag en devoe eur mab hanvet Melar.\nKelennet gant sant Gwennole ha gant sant Korantin, Millau a c'houarnas mat ar vro hag a oa karet gant ar re a oa dindannan. Mes eun devez, den ne oar mat awalc'h perak, e vreur Rivold a gemeras kement a gasoni outan ma skoas gantan tol ar maro ha ma c'hourc'hemennas troc'han dorn deou ha troad kle e vab Melar, eur bugel seiz vla, evit ma n'hallje biken na dougen kleze, na pignùal war varc'h, na bezan roue pa deuje en oad. Pennou-bras Bro-Gerne, pa glevjont kemend-all, a ziframmas ar bugel-roue eus adre daouarn e eontr hag a roas anezan da eskob Kemper da zevel. Heman, goude bezan grêt e gelenn ervat war dreo ar bed-man ha war dreo ar bed-all, epad seiz vla, a flzias anezan en eun den hanvet Kerialtan a dlee e beur-skola. Neuze e savas ar vrud e c'halle ar prins yaouank pignal war loen ha derc'hel kleze kouls ha nikun, ha ne oa netra 'bet o viret outan da zougen kurunen e dad. Ar c'helou-ze a strafuilhas Rivold, en devoa laket en e benn bezan roue war-lerc'h e vreur; kemenn a reas d'ar red da Gerialtan dont d'e gaout, ha goude bezan roët d'ezan da zibri ha da evan e walc'h, e komzas outan evellen :\n- Mar karet lazan Melar, emezan, me ho kreio barner-bras en Bro-Gerne, hag a roio d'ec'h kement tra ho pezo c'hoant da gaout.\nKerialtan, daoust d'ezan da garet Melar, a lavaras, touellet gant komzou Rivod :\n- Goude an tôl-ze, me bigno war uhelan mene a zo er vro-man, hag an douarou a welin ac'hane tro-war-dro a vezo d'in.\n- Ya, m'hen tou, eme Rivold, d'it e vefont.\nKoulskoude, gouarner Melar, arôk rei e c'her evit mat, a zizroas d'ar gêr da c'houlenn ali e vreg. Houman ne gavas netra da lavaret war ar marc'had ifern e oa ne gwaz o klask ober : «Daoust, emezi d'ezan, ha ne dle ket ar gerent kemer preder, dreist pep tra, gant amzer da zont o bugale ! Hag ahend-all, n'eo ket brao chom hep senti ouz ar brinsed. Et eta endro da gaout Rivold, ha grêt pep tra evit ar gwellan.»\nKerialtan a zizroas da di Rivold hag a gasas gantan e vab Justan da dest war e varc'had euzus. Chom a rejont eiz de bennak d'en em glevet war ar gwellan stumm d'ober o zôl. Epad an amzer-ze, ar gwel eus ar pôtrig yaouank karantezus ma oa Melar a reas d'ar morc'hed kregi en kalon e vamm-magerez, kement ma c'hoantaas sovetât e vue. Tec'hel a reas eta gantan a-dreuz ar meneziou, betek kastel Beuzit, en kichen Lanmeur. Eno e oa o chom ar roue Konomor hag e bried, c'hoar ar roue Miliau. Ober a rejont d'o niz eun digemer eus ar re wellan.\nKerialtan, p'en em gavas er gêr, a chomas sebezet o welet e di goullo, ha Rivold, pa glevas petra oa c'hoarvezet, oe darbet d'ezan koll e benn. Gervel a reas adarre e zen; heman, touellet gantan muioc'h-mui, ha kounnaret o welet e hunvreou aour o vont en moged, a douas ober e dôl, daoust da bep tra. Ha setu hen ha Justan war roudou ar prins yaouank. Gant ober o zud brao, e c'halljont kaout digemer en kastel Beuzit. Melar, p'o gwelas o 'n em gaout, dre n'en devoa anaoudegez ebet eus o fallagriez, a lammas da bokat d'eze, hag a c'houlennas bezan lezet da gousket er memes kambr gante, en noz war-lerc'h. E c'houarnerez a viras outan epad daou devez dioustu, mes en trede devez, o kredi e oa deut keun d'he zud, e selaouas e beden; o kimiadi dioutan e lavare : « Ke, ma mabig ker, ha Doue ra viro ac'hanout ! »\nMelar a c'hourvezas, ken dinec'h ha tra, etre Kerialtan hag e vab, ha goude bezan o briataet gant teneridigez, en em roas da gousket. An daou vleiz, unan a bep tu d'ezan, ne gouskent ket. Pa weljont ne oa mui den war bale er c'hastel, e savjont didrous, hag en keit ma talc'he Justan bleo hirr melen e vreur-mager, an tad a gemeras e vouc'hal hag a darc'haoas eun tol krenn war goug Melar; penn an oan a strinkas diouz e gorf beuzet en e wad. Herve ar marc'had, Kerialtan a renke kas ar penn da Rivold. Justan, hag a oa gwevn e izili, a 'n em gargas da vont gantan er-mêz eus ar c'hastel; mes en eur ziskenn en doufle, e reas eul lamm treuz hag e torras e c'houg; an de war-lerc'h, pa lakas Kerialtan e dreid war bont-gwintr ar c'hastel, e kavas e gorf-maro en kichen ar zac'h a oa ennan penn Melar. Ne chomas ket da zellet diou wech endro d'ezan; kemer a reas samm e vab hag e kerzas gantan d'ar red da di Rivold : « Mat eo, a lavaras heman, gant eur c'hoarz ifern, pa c'hallas dougen war bal e zorn penn an hini a oa en e c'holo war an douar, mat eo ! Pignal a ri breman war ar mene a gari, ha kement a weli ac'hane a vezo d'it ! »\nKerialtan a bignas war lein eur mene; digeri a reas e zaoulagad; klask a reas gwelet; mes ne welas ket eur berad : dall-put oa deut da vezan; horjellan reas war e dreid, ha kouezan d'an douar maro-mik. Rivold, strafuilhet oll o welet tremenvan e vignon, a grogas ive an derzien ennan, hag a varvas evel eun den daonet, eun nebeut deiou goude. An êlig Melar a zo enoret en Breiz-lzel a-bez, ha dreist-oll er parouziou a zoug e hano (2), hag en kêr Lanmeur, elec'h ma oe sebeliet. Miret a rêr eno c'hoaz e ve, kosan tamm lakour grêt gant inorzoliou kristen a oufed da gaout en hon bro.\nTer mammen an droug\nWar digare dastum teilh, da lavaret eo, enor ha plijadur, an dud, eul loden vras aneze, a gas o ene da goll.\nHon techou fall a dro ac'hanomp, a-vihanik, hag en eun doare direiz, warzu an treo-ze. A nebeudou, ma ne garomp diwall, an enor a speg ouz hon spered; an danve a speg ouz hon daoulagad; ar blijadur a speg ouz hon c'horf; touelli reont ac'hanomp; noz-de eman hon preder gante; gonid a reont ac'hanornp; dont a reont da vezan hon doueou.\nAn danve, an enor hag ar blijadur a zo tri zervijer eus ar re wellan ha tri vestr eus ar re fallan. Skrijus eo an torfejou a zigouez dre ar bed, ha divent eo niver an eneou a gouez en ifern abalamour d'eze.\nDre an danve, an enor hag ar blijadur eo e klaskas an drouk-spered koll hon tad hag hon mamm gentan. ha kollet e oent, rak elec'h trei kein d'eze, e chomjont da zellet oute hag en em lakjont da c'hoari gante.\nDreze, an drouk-spered a glaskas koll Jezuz-Krist. mes Hon Zalver a oa ken troet e galon gant ar baourente, ar binijen hag an dismegans, ma n'hallas ket Satan ober gaou outan.\nAbalamour d'eze, Judas a werzas e Zoue, ha Kerialtan, evel m'omp o paouez gwelet, e vab-mager. Kement hini a stago e galon pe ouz an danve, pe ouz an enor, pe ouz ar blijadur, hennez a zo sur da 'n en em goll.\n(1) Patron Gwimiliau, en eskopti Leon, Ploumiliau, en eskopti Treger, ha Plumeliau, en eskopti Gwened. Sant Miliau a zo enoret ive en Plonevez-Porzay.\n(2) Loc-Melar-Sizun ha Loc-Melar-Gwiniventer en eskopti Leon : Melar en eskopti Kene.


Accueil / Lec'h / Etrebroadel / An emsav kanak unanet evit ar referendom\nMaxime TOUZE 2 July 2018\nEn em vodet eo an holl strolladoù politikel ha sindikadoù kanak a-du gant an dizalc’hiezh evit kas da benn ar c’houlzad kabaliñ a zo kroget. D’ar 4 a viz Du e vo aozet ur referendom e Kaledonia-Nevez diwar-benn souvereniezh an enezenn. Sed aze ar goulenn a vo savet ouzh keodediz Kaledonia-Nevez : Ha fellout a ra deoc’h e tapfe Kaledonia-Nevez he souvereniezh klok ha bezañ dizalc’h ? Evit ar poent emañ lezenn ar sifroù a-enep da stourmerien an dizalc’hiezh : war-dro 39 % eus poblañs an enezenn a zo a-orin kanak hepken. Diaes e vo tizhout ar muianiver.\nMet gwellweler eo an emsav kanak. Aozet e vo ar c’houlzad gant an FLNKS, ar c’henstroll a vodo an holl skourroù disheñvel eus an dizalc’hourien : Palika, Union national pour l’indépendance, Union calédonienne, Rassemblement démocratique océanien,… A-benn ar fin ne vank nemet unan : Parti travailliste. Ne gav ket dezho eo reizh ar referendom abalamour ma vez nac’het d’ar bobl kanak votiñ hec’h-unan diwar-benn he dazont. N’o deus ket lâret evit c’hoazh ha kemer a raint perzh pe get, met pouezus e vo o choaz.\nEn em lakaet eo a-du an emsav kanak war ar pezh a zo da ginnig d’ar bobl evit dont a-benn d’he c’hendrec’hiñ. E deroù ar bloaz o doa embannet o raktres “Kanaki-Kaledonia-Nevez”. Ar pal eo tapout an dizalc’hiezh ha sevel un emglev kevelerien gant ar Stad c’hall. Ur mod da sioulaat nec’hamant an dud, ne vo ket troc’het al liammoù gant ar Frañs met kalz muioc’h a frankiz o do memestra. Gant ar raktres-mañ eo kroget an emsaverien da vont davet an dud evit e zisplegañ. Savet o deus Poellgorioù Broadelour ha Keodedel un tammig pep lec’h. Spi o deus dont a-benn evel-se. An dra gentañ d’ober hervezo a-raok aozañ manifestadegoù ha bodadegoù bras.\nGwellweler eo an emsav kanak ivez gant ar soñj kendrec’hiñ an holl Ganaked da gemer perzh er referendom-mañ. An dalc’h eo da vat, ar feur perzhiañ a c’hall bezañ izel a-walc’h e-barzh ar gumuniezh kanak, betek 50 % en dilennadegoù tremenet. Ma ne vez ket bodet an holl nerzhioù kanak tro-dro da raktres an dizalc’hiezh e vo diaes mont pelloc’h. Setu pazenn gentañ an FLNKS.\nShare the post "An emsav kanak unanet evit ar referendom"\nFLNKS Kaledonia-Nevez Kanak nouvelle-calédonie\t2018-07-02


Livres en ligne de Renaud Camus : « La Dépossession » (« 50. [L’impensable] »)\nOn a tendance à voir toujours la science comme parfaitement indépendante en sa rigueur, et c’est ~~~~~~~~~~~~ ~~~ ~~~~ ~~~~ a valu son ~~~~~~~~ ~~~~~~~ ~~~ ~~~~~~~~~. ~~~~~-~~~~~ ~~~~-~~~ ~~ ~~~ ~~~~~~~ ~~~’~~~~~ ~~~~~ ~~~ ~~~~~~~~~~~, ~~~ ~~~~~~~~ ~~~~ ~~~~~~ (sauf bien sûr ~~~ ~~~~~) ~~~~~~ ~~~~ ~~~~~~~~~ ~~~~ ~~~~ ~~~~~~~, ~~~ ~~~~~~ ~~~ ~~~ ~~~~~~~~~, ~~~~~ ~~~’~~~~ ~~~~~~~~~~ ~~ leurs besoins, à ~~~~~~ ~~~~~~~~ ~~~ ~~ ~~~~~~ ~~~~~~~~~~. ~~~~~~~~~~ ~~~ ~~~~~~~~ ~~~~~~ ~~~ ~~~~~~~ ~~~~~~ ~~~~~ ~~~~~~ ~~~ ~~~~~~~~ Dieu. Elle l’était ~~~~~ ~~~~~ ~~~~~~~ ~~~ ~~~~~~~, ~~~~~~~~~~~~~ ~~~~~~~~~~ ~~’~~~~ ~~~~ ~~~~~~~~ ~~ ~~’~~~~~~, ~~~~~~~~~~~~~~ ~~~~~~ néanmoins.\nIl ~~ ~~ d’abord, et cette ~~~~~~~-~~~ ~~~~ ~~~ ~~~~~ ~~~ ~~~~~ ~~~~~~~~~~, ~~~~ ~~~ ~~~~~~~~ ~~ ~~~~~~~~ ~~~~~~~~~ ~~~ ~~~ ~~~~~ ~~~~~~~~ pécuniaires. On veut ~~~~~ ~~~’~~~ ~~~~~~ ~~~~ ~~~~~~~~~~~~~~~ ~~~ ~~~~~~~~ ~~~~~~~~~~~~ ~~~ ~~~~~~~~~~~~~~~ ~~~~~~~~~~~ ~~~~~~ ~~~ ~~~~~~ ~~~~~~~~~ ~~~~~~~~~~~~, ~~~ astronomie par exemple, ~~~ ~~~~~~~~~ ~~~~ ~~~~ ~~~~~~~ ~~~ ~~~ ~~~~~~~~ ~~~~~ ~~~~ ~~~~~~ ; ~~~~~ ~~~ ~~~~~~~~ ~~~ ~~~~ découvertes-là ont été ~~~~~~~~~~~ ~~~~ ~~~ ~~~~~~ ~~~ ~~’~~~~~~~~~ : ~~~~~ ~~~~~ ~~~~~~~~~~~~~ ~~ ~~~~~ ~~~ ~~~~~ ~~~ ~~~~~~, ~~~~ d’ailleurs ne la ~~~~~ ~~~~ ~~~~~~ ~~~~~~~~~~~ ; ~~~ ~~~~~ ~~~~~, ~~’~~~~~~ ~~~~~, ~~ ~~~~ ~~~~~~~~ ~~~~~~~, ~~~ ~~ ~~~~~~ des instruments, des ~~~~~~~~~~, ~~~~ ~~~~~~~~, ~~~~ ~~~~~~~~~~~, ~~~~ ~~~~~~~~~~~ ~~~ ~~~~ ~~~~~~~~~~ ~~~ ~~~~~~~. ~~~~~ ~~~ ~~~~~~, ~~~~ ~~~~~~~~-~~~ sont devenus considérables. ~~~ ~~~~ ~~~~~~ ~~~~ ~~~~~ ~~~~~~~~~~. ~~~ ~~ ~~~ ~~~~~~~~~, ~~~~~~~~~~~~~ ~~~ ~~~~~~~, ~~ ~~~~~ ~~~ ~~~~~~~~~~~~ comme éminemment courtisane, ~~~ ~~~ ~~~~~ ~~~~ ~~~~~~~~, ~~~~~~~~~, ~~~~~ ~~~~ ~~~~~~~ ~~~ ~~~~ ~~~~~~~~~~, ~~~~~ ~~~~~ ~~~~ ~~~~~~ ~~~ cénacles, aux écoles ~~~ ~~~~ ~~~~~~~~ ; ~~~~~~~ ~~~~ ~~~ ~~~~~~~~, ~~~~~, ~~~~~~~, ~~~~~~ ~~’~~~~~~~~~~~ ~~~~~~~~~, ~~~~~ ~~~ ~~~~~~~~~~ ~~~~~~~~~~, une vertueuse, studieuse ~~~ ~~~~~~~~~~~ ~~~~~~~~~. ~~~ ~~~~ ~~~~~~~~, ~~~ ~~~~ ~~~~~~, ~~~~~ ~~~~~~~~~~~ ~~~~~~~~~. ~~~~~ ~~~~ ~~~~~~~~~ ~~~~~-~~~~~~~~~~~~, ~~~~ écrivains, quelques ultimes ~~~~~~~~~~ ~~~ ~~~~~ ~~~~~~~~ ~~~~~~~~~ — ~~~~~-~~~ ~~’~~~~~~~~~ ~~~ ~~~~~~~~ ~~~~ ~~~~~~~~~~~~ —, ~~~~~ ~~~~ ~~~~~~~, ~~~~ parias et souvent ~~~~ ~~~~~~~~~~ ~~~~~~ ~~~ ~~’~~~~ ~~~~ ~~~~ ~~~~~~~~, ~~~~~ ~~~~~~~~ ~~’~~~~~~ ~~~~~ ~~~~~~ ~~~~~ ~~~~ ~~~~~ ~~~ le sentiment littéraire ~~~~~ ~~’~~~~~~~ ~~~~~ ~~~~ ~~~~~~. ~~~~~ ~~~~ ~~~~~~~~ ~~~~~~~~~~~~ ~~~~~ ~~~ ~~~~~~~~~, ~~~~~ ~~~~ ~~~~~~~~~~ ~~~~~~~~. ~~~~ savants, en revanche, ~~~~~~~~~~~~ ~~~~~~~~~~~ scientifiques, ~~~~~ ~~~~~ ~~ ~~~~~ ~~~~~~~ ~~~~~ ~~~ ~~~~~~~. ~~~~ ~~~ ~~~~~~~~ ~~~~~~~~~~~~~ ~~~~~ ~~~~~ faire seuls, même. ~~~~ ~~~~~ ~~~’~~~ ~~’~~~~~ ~~~ ~~~~~~~~, ~~~ ~~’~~~~ ~~~~~ ~~~~~~~~~ ~~~~ d’équipes, ~~~ laboratoires, d’universités, ~~~ centres d’études et de recherches. ~~~~~~~~~~~ ~~~~ ~~~~~~~~~~~ ~~~ ~~~~ ~~~~~~~~~~~~~ ~~~~~~~, ~~~ ~~~ ~~~~~ ~~~~ ~~~~~~~~~~~, ~~’~~~~~~ ~~~ ~~~~~~~ ~~~~~~~~~, et on a ~~~~~~~~ ~~~ ~~~~~~~~~~, ~~~ ~~~ ~~’~~~~~~~~~~, ~~~~ ~~~ ~~~~~~~ ~~~~~ ~~~~ ~~~~~~~, ~~~~ ~~~~~~~~, ~~~~ ~~~~~, ~~~~ subventions, les chaires, ~~~~ ~~~~~~~, ~~~~ ~~~~~~ ~~~~~~~~~~~~ ~~~~~ ~~~~ “~~~~~~~~~~~~~~” ~~~~ ~~~ ~~~~~~~ ~~~~~~~~~~~ ~~~~~ ~~~~ ~~~~~~~~~~~~ ~~~ ~~~~~ les artistes de ~~~ ~~~~~~~~~ ~~~~~~~~~ ~~~~~~~~~~~~, ~~~’~~~ ~~~~~ ~~~~~~~~~~~ ~~~~~~~ ~~~~~ ~~~ ~~~~~~ ~~ ~~’~~~~~~~~~ ~~~~ ~~~~~~~~ ~~~~ ~~~~~~~~~~ diverses qu’à construire ~~~ ~~~~~~~ ~~~~~~~~~~ ~~’~~~~~~~~~~~~, ~~~~~~~~~ ~~~~ ~~~~~~~, ~~~~~~~~~~~ ~~~~ ~~~~~ ~~~ ~~~~ ~~~~~~ ~~~ ~~~~~~~~ ~~~~ ~~~~ terre-pleins des paraboles ~~’~~~~~~ Corten.\nLes ~~~~~~~~ ~~~~~ ~~~~~ ~~~~~~~~~~~~ ~~~~~~~~’~~~~ ~~~~~ ~~~ ~~~~~~~~~~~ ~~~~ ~~~~~~~~~~~~~~, ~~~~ ~~~~~~~~~~~~~~~~, ~~~~ ~~~~~~~~~~~~~~ ~~~~~~~~~~~~~~~~ et des idéologies (~~~~~ ~~~~~ ~~~~~ ~~~~ ~~ ~~~~ ~~~~~ ~~~ ~~~~~ ~~~~~~) ~~~~ ~~~ ~~’~~~~~~~~ ~~~ ~~~~~~~~~~~~~~~ ~~~ ~~~~ ou un poète ~~~ ~~~~~ ~~~~~ ~~~~~~ ~~~~. ~~~ ~~~~~ ~~~~~~~~ ~~~~~~ ~~~~~~~~~~~ ~~~ ~~~~~~~~. ~~~ ~~’~~~~ ~~~~ ~~~~~~~~~ ~~~~~ eux de faire ~~~~ ~~~~~~~~~~~ ~~~~~ ~~~~ ~~~~~~~~~~ ~~~ ~~~~~~~~~~ ~~~ ~~~~~~~~~ ~~~~~~~~~~~ ~~~~~~~~~ ~~ ~~~~~~ ~~~~~~~~~~~~~~~ ; ~~~ ~~~ est fort question ~~~ ~~~~~~~~~~, ~~~ ~~~~~~~ ~~~~~ ~~~~ ~~’~~~~ ~~~~ ~~~~~~~~~~ ~~~~~~~, ~~’~~~~~~~ ~~ ~~~~~-~~~ ~~~ ~~~’~~~~ demandent.\nLa ~~~~~~~~~ dépendance est plus ~~~~~~~~, ~~~~~ ~~~~ ~~~ ~~’~~~~~~ ~~~ ~~’~~~~~~~. ~~~~~ ~~~~ ~~~~~~ ~~~~~ ~~~~ ~~~~~~ ~~~~~~~ ~~~~~ ~~~~~~~~~~~~~~, ~~~~~~~ qu’il soit vraisemblable ~~~’~~~ ~~~~~~~~~ ~~ ~~~~~~~~ ~~~~~~~~~~~ ~~’~~~~~~~~ ~~~ ~~~~ ~~~~~~~, ~~~~~~ ~~~~~~~~, ~~~ ~~’~~~ ~~~~~~~~ ~~~~~~~~ ~~~ ~~~~ et s’interroger sur ~~~ ~~~~~~~~~~ ~~~~ ~~~~~~~~~~~ ~~~ ~~~~ ~~~~~~. ~~’~~~~~~~~~~, ~~~ ~~~ ~~~~~ ~~~~~~~~ ~~~~ ~~~~ ~~’~~~~ ~~~~~~~~~ ~~~~~~~~~ depuis longtemps et ~~~~~~~~~~ ~~~~~~~ — ~~~ ~~~~~~ ~~ ~~~~~~~~~~, ~~ ~~~~~~~~-~~~~~~, ~~ ~~~~~, ~~ ~~~~~~~~ ~~~~ —, ~~~~ ~~~~ les idées, mais ~~’~~~~~~ ~~~~ ~~~~~~~, ~~~~ ~~~~~~~~~~~~~~~, ~~~~ ~~~~~~ ~~’~~~~~~, ~~~ ~~~~~~~~~ ~~~~ ~~~~~ ~~~~ ~~~~~~, ~~~~~ ~~~~~~~ ~~~~~~~~~~~~~. La plupart des ~~~~~~~~~~~ ~~~ ~~~~~ ~~~~ ~~~~~ ~~~~~~~~~~ ~~~~~~~~’~~~~ ~~~~ ~~’~~~~~~~~~ ~~~ ~~~~~~ ~~~ ~~~~~~~~~, ~~~~~~~ ~~~~~~~ ~~~~~~. ~~~ paradoxe est qu’on ~~~~~ ~~~~~~~ ~~~~~~~~~~ contre ~~~~ ~~~~~~~ — ~~~~~~~ ~~’~~~~ ~~~~~~~~~ penser contre (~~~ ~~~~~~~ ~~~~~ ~~~~-~~~ ~~~~~~~~~~~~~ plus vrai de ~~~ ~~~~~~~~~~~~ ~~~ ~~~ ~~~ ~~~~~~~~~~~~ ~~~~ ~~~ ~~~ ~~~~~~~~) — ~~~~~ ~~~~ ~~~~~~~ ~~~~~~~ ~~~~ ~~~~~~~ c’est encore penser avec ~~~~~, ~~ ~~~~~~ ~~’~~~~~, ~~~~~ ~~~~ ~~~~~~~~ ~~~ ~~~~~ ~~~~ ~~~~~~~~~~~~~ ~~~’~~~~~ ~~~~ ~~~~~~ ~~ ~~~~~~~ disponibles et “concevables”, ~~~~~~~~~~~~. ~~~ ~~~~~~~~ ~~~~ ~~~ ~~~~~ ~~~~~~~~~~~~ ~~~~~~~~ ~~~~~ ~~~ ~~~~~~, ~~~~~~ ~~’~~~~~~~~~ ~~~ ~~~~~~~~ ~~~~~~ ~~~~~ les dieux qu’a ~~~~~~~ ~~~ ~~~~~~~~ ~~’~~~~~~~~~. ~~~ ~~’~~~~ ~~~~ ~~~ ~~~~~~~ ~~ ~~’~~~~~~~~~ ~~~~~~~~~~~ ~~~~~ ~~~~ ~~~~~~~~ ~~~~ ~~~~~~~~~~, des convictions, des ~~~~~~~~~~ ~~~ ~~~~~ ~~~~~~~ ~~~~ ~~~~~~~~ ~~~ ~~~~~~~~~~~~ ~~~~~~~~~ ~~~~ ~~~~~~~~’~~~~ ~~~ ~~~~~ ~~~~~ ~~~~ ~~~~~, ~~~~~~ ils ne suscitent ~~~~ ~~~ ~~~~~~~~~~ ~~’~~~~~~~~ ~~~~ ~~~~~ ~~~~~~~~~ ~~~ ~~~~~~ ~~~~~~~~~~~~. ~~~ ~~~~ ~~~~~ ~~~~~ ~~~ ~~~~~ ~~~~ l’astrologie n’est pas ~~~~ ~~~~~~~~ ~~~ ~~~ ~~’~~ ~~~~~~~ ~~~~, ~~~~~ ~~~~~ ~~ ~~~~ ~~~ ~~~~~ ~~~~~~ ~~~~~ ~~~~~~ ~~~ long moment durant. ~~~ ~~~ ~~~~ ~~~~~~ ~~~~~~~~~, ~~~ ~~’~~~ ~~~ ~~~~~ ~~~~ ~~~ ~~~~ ~~~~ ~~~~~~~~ ~~~~~ ~~~ ~~~~~~, que bien des ~~~~~~~~~~~ ~~~~~~~~~~~~~~ ~~’~~~~~~~~’~~~~ ~~~~~~~~~~~ ~~~~~~~ ~~~~ ~~~~~~~~~~ ~~~~~~~~~~~ ~~~~~ ~~~~~~~~~~ misleading (~~~ ~~~~~~~~~ ~~~~~~ ~~~ ~~~~~~~~~~~~~ ~~~~ mots indispensables et ~~~~~~~~~~~~~~~).


Journal de Renaud Camus, vendredi 13 décembre 2019\ncréée le samedi 14 décembre 2019, 0 h 43\nmodifiée le samedi 14 décembre 2019, 0 h 49Plieux, vendredi 13 décembre 2019, onze heures moins vingt, le soir. Benjamin Stora, invité de “La Grande Table”, à midi, sur France Culture, à l’occasion de l’élection ~~~~~~~~~~~~~~~ ~~~ ~~~~~~~~, ~~~~~~~~~~, ~~ ~~~~~~~ ~~~ ~~~ ~~~~~~~ :\n« ~~~ ~~~~~ ~~~~~~ ~~~~~ deux siècles que ~~’~~~~~~~~~ ~~~ ~~’~~~~~~~~~~~~ ~~~~ ~~’~~~~~~~~~ ~~~ ~~~ ~~~~~~~ ~~~~~~~~~ ».\nDeux siècles : ~~~~~. ~~~ ~~~ ~~’~~ ~~~~ ~~~~ : « ~~~ ~~ ~~ ~~~~~ ~~~~~~~~ ~~~~ ~~’~~~~~~~~~ ~~~ ~~’~~~~~~~~~~~~ fait partie de ~~’~~~~~~~~~ ~~~ ~~~ ~~~~~~~ ~~~~~~~~~ » (~~~ ~~~~ ~~~~~ ~~~~~~~ ~~~~~~~~) ; ~~~ ~~ ~~~~ : « ~~~ ~~~~~ ~~~~~~ ~~~~~ ~~~~~ ~~~~~~~~ ~~~~ ~~’~~~~~~~~~ ~~~ ~~’~~~~~~~~~~~~ est ~~’~~~~~~~~~ de la classe ~~~~~~~~~ ». ~~~~~~~~~~ ~~~~ : ~~~ ~~ ~~ ~~~~~ ~~~~~~~~ ~~~~ ~~’~~~~~~~~~ ~~~ ~~~ ~~~~~~~ ~~~~~~~~~ ~~~~ ~~~~~~ ~~~ ~~’~~~~~~~~~~~~, ~~~ ~~~~~~~ ~~ ~~~~~~ ~~~ ~~’~~~~~~~~~~~~. ~~~ ~~~ peut pas pousser ~~~~~ ~~~~~ ~~~ ~~~~~~~~~~~~ ~~~~~~~~~~~~~ : ~~~ ~~~~~~~ ~~~~~~~~~ ~~’~~ ~~~~ ~~’~~~~~~~~~, ~~~~ ~~~~~~~~~ ~~~~ ~~~~~~ ~~~ ~~’~~~~~~~~~~~~. ~~~ ~~’~~~ ~~~~~ ~~~~~ ~~~~, ~~~~~ ~~’~~~~~~~ ~~~ ~~. ~~~~~~, on pourrait dire ~~ ~~~~ ~~~~~ ~~~ ~~~~~ ~~~~~~ ~~~ ~~’~~~~~~~~~ ~~~ ~~~ ~~~~~~~, ~~~ ~~~~~~ ~~~~~~~ ~~~ ~~~~~~~~~~~~~. ~~’~~~~~~~~~ ~~~ ~~’~~ ~~~~ ~~~~~~~ ~~~ ~~~~~~~~~ ~~~~~ ~~~~~ ~~~~~ ~~~~ poncifs habituels de ~~~ ~~~~~~ ~~’~~~~~~~~~, ~~~ ~~~~~~~~~~ ~~~’~~~ ~~~ ~~~~~ ~~~~~~~, ~~ ~~~~ ~~~~~~~~~, ~~~ ~~~~~~ ~~~~ ~~~~~~ ~~~~ ~~~~~ ~~~ ~~~~~~~~~, ~~’~~~~~~~~~~~~~, ~~~ ~~~~~ ~~~ ~~~ ~~~~~~~~ ~~~~~~ ; et selon lesquels, ~~~~~~~~~~~~~~, ~~~ ~~~~~~~ ~~ ~~~~~~~~~ ~~~~ ~~~ ~~~~~ ~~’~~~~~~~~~~~~, ~~~ ~~~ ~~~’~~~~~ ~~~~ ~~~~ ~~~~~~~~~~ ~~~, ~~~~~~~ ~~~~~~~~~, ~~~~ immigrés.\nComment ~~~~ ~~~~~-~~~ ~~~~~-~~~~ ? ~~~~~~~~ ~~~~~~~~-~~~~ ~~~~~~~~ ~~~~~~~~~~~~~ ~~~~ énormités pareilles, d’aussi ~~~~~~~~~~ ~~~~~~~~~~ (~~’~~~~~~~~~ ~~~ ~~’~~~~~~~~~~~~ ~~~~~~ ~~~~~~ ~~~ ~~~ ~~~~~~~ ~~~~~~~~~ ~~~~~~~ ~~~~~ ~~~~~~~~ !) ~~~~~ ~~~~~~~~~ ~~~~ ~~~~ ~~~~~ ~~~ ~~~ ~~~~~~~~~~ ~~~, ~~ ~~~~~ ~~~ ~~~~~~, protestent, s’indignent, leur ~~~~~~ ~~~ ~~~~ ? ~~~~~ ~~~~~~ ~~~~~~~-~~~~ ~~~~~~~~ ~~~~~~~~ ~~~~ ~~’~~~~~~~~~~. ~~~~~, ~~~ ~~~~~~~~~~~~~, ~~~~~ ~~~ ~~~~ ~~~~~ ~~~~~~ ~~~~~ ~~ ~~~~~~~~~, ~~~ ~~~~ ~~~~~~ — ~~~~~ ~~ quatre-vingt-dix-neuf pour cent ~~~ ~~~ ~~~~~~~~~~~, ~~~~~~~-~~~~~~-~~~~-~~~~~ ~~~~~ ~~~~~ ~~~~ ~~~~~~~~~~ ~~~ ~~~~~~~ ~~~~~~~~, ~~~~~~~~. ~~~ ~~~~~ ~~’~~~~-~~~ ~~~~ ~~~ ~~~’~~~ ~~~~~ ~~~~~~~~ ~~~~~~-~~~~~~~ ~~~~~~~ ~~~~ ~~~~~~-~~~~~~~ ~~~~~~~ ~~~~ ~~~~~~~~ ?\nOn parle toujours des dhimmis, ~~~~ ~~~~~~~ ~~~~ ~~~~~~~~~~~ ~~~ ~~~~~~~~~~~ ~~~~~~~~~ ~~~~~~ ~~~ ~~~~~~ ~~~ ~~~~~~~~ ~~~~~~~~~~. ~~~~~ ~~~~~ ~~~~~ ~~~~~~~~~ ~~~~~~~ ~~~~~ ~~~~ ~~~~~~~ ~~~~~~~~~~~~~ ~~~ ~~~~~~~~~~~~ ~~~~~~~, ~~~~ œuvrent incessamment au ~~~~~~~~~ ~~~~ ~~~~~~~~~~~~~. ~~~~ ~~~~~ ~~~~~ ~~~~~~~~~~~~ ~~~ ~~~~~~ ~~~~~~~~~, ~~~ ~~~~~~~~. ~~~~~~~ ~~~~~~~~~ ~~~ ~~~~~~~~ ~~~ ~~~~~~ ~~~~~ ~~’~~~~~~~ ~~~~~~~~~~ ~~~’~~ ~~~~~~~ ~~~~~~~~ ~~~~ ~~~~~~~~~~~ ~~~ changement de peuple ~~~ ~~~ ~~~~~~~~~~~~~ ; ~~~ ~~’~~~~~~~~~ ~~~~~~~~~~ — ~~~~~ ~~~~~ ~~~~ ~~~~~~~~ ~~~~~ ~~~~~~~~, ~~’~~~~~~~ ~~~’~~~ ~~’~~~ ~~~~~~~~~~~ ~~~~ ~~~~~~~… — ~~~~ ~~~~~~~~~~~~~~ ~~~~~ ~~~~ ~~~~~~~ ~~~ la mort civile.\nBenjamin ~~~~~~ ~~~~ ~~’~~~~~~~ ~~~~~~~ ~~~ ~~~~~~ ~~~~~~~~~ ~~~~ ~~’~~~~~~~~ ~~~ ~~~~ ~~’~~~~~~~~~~~~ ~~~~~~~~~~~, ~~~ ~~~ ~~~~~~~~ ~~~~ ~~~~~~~~~ ~~~~~~~ ~~~~~~ ~~~~~~~~~~ ~~~ ~~~~~~ ~~’~~~~~~~~~ ~~~ ~~’~~~~~~~~~~~~, ~~ la porte Dorée. ~~~ ~~~~~ ~~~~~~~~~ ~~~~ ~~~~~~~~ ~~~~~~~~~~, ~~’~~~~~~~~~~, ~~~~ ~~~~ ~~~~~ ~~~~ ~~~~ ~~~ ~~~~~~~ ~~~~~~~ ~~~~~~~ ~~~~ ~~~~~~~~~ ~~’~~~~~~~~~ ~~~ ~~’~~~~~~~~~ ~~~ ~~~~~~~, ~~~ ~~~ ~~~~ ~~~~~~~~ qu’elle n’existe pas, ~~~ ~~~’~~~~~ ~~’~~ ~~~~~~~ ~~~~~~~. ~~~ ~~~~~~~ ~~ ~~~~ ~~~~~~~~~~ (et dames, ~~~~ ~~~~ ~~~~~~~ ~~~ ~~~~~ ~~~~ ~~~~ ~~~~~~ ~~~~~~~) ~~~ ~~~~~~~~~~ ~~~ ~~~~~~~ ~~~ ~~~ salir les Français, ~~~ ~~~ ~~~~ ~~~~~~~~ ~~ ~~’~~~~~~~~~~~~ ~~~~~~~~~~~~~~, ~~~~~ ~~~ ~~~~~~~~~ ~~ ~~’~~~~~~~~~~ ~~~~~~~~~~~~~~ ~~~ ~~~~~~~~ ~~~ ~~~~~~~~ ~~~~~~~~~~~~~ ~~~ ~~~~~~~~~~~~ : ~~~ ~~’~~~~~~~~~ ~~~ ~~~~ ~~~~~~~~ ~~’~~~~~~~~~, ~~~ chaires, de prébendes ~~~ ~~~ ~~~~~~~~~~, ~~~ ~~~~~~~~~~~ ~~~ “~~~~~~~~ ~~~~~~~~” ~~~ ~~~ ~~~~~~~~~~~~ ~~~ ~~~~~~~~~~~, ~~~, ~~~~~~~~~~~~~, ~~’~~~~~~~.\nvoir l’entrée du vendredi 13 décembre 2019 et ses 2 images dans Le Jour ni l’Heure


Goude Erdeven, Ploure, An Arzhanaou ...\nPublié le 25/07/09 3:29 -- mis à jour le 00/00/00 00:00\nDiaes eo kavout peadra da sevel hentoù nevez, tiez nevez ... Ret eo krouiñ ur vaengleuz nevez, klask traez, kenderc'hel war an hent-se pa vez bro Sued o paouez da grouiñ hentoù nevez ...\nPobl an tevennoù ba Erdeven a zo deuet a-benn da cheñch penn d'ar vazh. B'an Arzhanaou avat e vo start abalamour d'an dud a zo war an dachenn : Pigeon hag Eurovia o deus rakprenet lodennoù un dachenn 60 devezh arrez. Goude mais ha gwiniz Monsanto e vo hadet avel an disemglev barzh ar vro.\nGanet eo ur gevredigezh evit difenn ar stêr Elle hag a vo saotret hag evit klask diskoulmoù all (heoliek, tourioù avel,koadoù, ...) anvet «Elle vev». Klask a reont tud evit sikour anezho : 02 98 71 74 94. Ul lec'hienn a vo a-benn digwener e anv «Ellé vivante».\nAr video a ziskouez maen-gleuz Gwellegouarc'h, an hini vrasañ e Penn ar bed : ur million a donnennoù pep bloaz. Benn nebeut en Arzhanaou ?\nCet article a fait l'objet de 1206 lectures.\nDa Brezidant Kuzul Sevenadurel Breizh\nKas a reomp deoc'h hon gourc'hemennoù war-lerc'h hoc'h anvidigezh e penn ar C'huzul Sevenadurel nevez.\nKalz a labour a vo d'ober evit hon yezh, pa weler emañ kuzul Pleuzal, e Treger, o paouez nac'h digoridigezh ur c'hlas divyezhek.\nKavout a ra deomp e vank e Breizh ur bern binvioù evit reiñ yec'hed d'hon yezh, ha soñjal a ra dimp n'hallomp ket tremen ken hep ur skingomz vrezhonek vroadel e Breizh, 32 vloaz war-lerc'h krouidigezh Radio Cymru, e Kembre e 1977.\nSkingomzoù zo dija hag a skign brezhoneg marteze, met ne vezont ket klevet nemet e kornioù zo : e kêrioù evel Naoned ha Roazhon, ma vez kalz a dud o komz hag o teskiñ ar yezh ne glever skingomz brezhoneg ebet, hag e Brest eo peuzdibosubl. Ouzhpenn-se n'eo ket brezhoneg a vez klevet a-hed an deiz gant an holl skingomzoù-se, rak darn zo hanter e galleg, lod a skign kalz a sonerezh pe kanaouennoù saoznek dreist-holl, ha ne skignont ket keleier eus Breizh penn da benn, hag eus ar bed nebeutoc'h c'hoazh.\nEzhomm hon eus ur chadenn skingomz peogwir omp brezhonegerien, hag e tlejemp klevout hon yezh n'eus forzh pegoulz ha pelec'h e Breizh, evel ma c'hallomp klevout galleg ha saozneg n'eus forzh pelec'h e Breizh, evel ma vez klevet kembraeg n'eus forzh pelec'h e Kembre, peogwir e verit hon yezh kaout ar binvioù he deus ezhomm da vevañ, a wel d'an holl, ha n'eo kuzhet e korn pe gorn eus ar Genrouedad peogwir eo ur benveg dispar evit sikour ar re a zo o teskiñ ar yezh, peogwir n'haller ket c'hoantaat deskiñ ur yezh ha ne glever ket, hag ivez evit reiñ brud d'ar yezh, evit reiñ kalon ha sikour d'an deskerien, evit klevout ha deskiñ brezhoneg yac'h, evit klevout keleier e brezhoneg, pa n'eus kazetenn ebet na skinwel ebet evit klevout kanaouennoù brezhonek, rak ur yezh ha ne ganer ket enni zo tost da vervel, evit klevout kanaouennoù brezhonek savet gant tud yaouank, rak hep skingomz n'eus ket a ganerien, ha hep kanerien yaouank n'eus ket a yaouankizoù brezhonek, evit broudañ ar c'hrouiñ hag ar grouerien, kanerien ha sonerien Breizh ha ne vezont ket klevet er skingomzoù gallek evit stummañ kazetennerien vrezhonek ha tud yaouank evit micherioù ar c'hleweled, evit reiñ labour e brezhoneg d'ar vrezhonegerien, ha labour frouezhusoc'h evit ar yezh e Breizh penn-da-benn eget labour burev e kevredigezhioù lec'hel.\nPrestik e vo dilennet ar C'huzulioù Rannvro nevez, ha dont a ray mare ar promesaoù adarre, marteze ar memes re evel pevar bloaz zo. Trawalc'h gant ar promesaoù toull-didoull, pe ar studiennoù chomet da louediñ en tiretennoù. Ur skingomz vrezhonek zo ezhomm an abretañ ar gwellañ. Hon yezh a dalvez e vije roet an dra-se dezhi e 2010.\nPrezidant Sav-Heol Mark Kerrain